text:
27 graduado na e Cruso Basico pa Entrenador
Entrega Diploma Curso Basico Entrenador
Un total di 27 graduado a haya nan diploma di Curso Basico pa Entrenador 2017.
Diabierna tabata un otro dia exitoso pa Comite Olimpico Arubano mirando cu a otorga na 27 persona e diploma Curso Basico pa Entrenador 2017. Un total di 17 di e 24 deportenan a participa na e curso aki. Mester bisa cu na 2017 un total di 42 graduado a logra nan diploma den e curso aki esaki di september 2017 pa februari 2018. E cursistanan a haya un total di 10 materia. E persona cu a miho puntuahe ta Dr. Guacapuro Jimenez den e deporte di Taekwondo mientras cu esun mas hoben cu a logra a diploma ta 24 anja den persona di Sr. Darryl Wout. Na e anochi aki miembronan di e directiva di COA, Sra. Nicole Hoevertsz y Sr. Edwin Roos den presencia di Sr. Kenneth Vrolijk miembro di Direccion Desaroyo di COA a hasi entrega di e diploma na e cursistanan den e sala di Casa del Mar Hotel.


c: text/html

text:
Den e ultimo simannan personal di Departamento di Aduana na Aeropuerto Internacional Reina Beatrix a bin constata cu hopi pasahero ta trese carga comercial den maleta. Departamento di Aduana kier a enfatisa cu ley ta prescribi cu e declaracion verbal di e biahero cu ta jega Aruba ta conta solamente pa mercancia di uso personal. Esaki ta encera cu tur articulo cu no ta di uso personal y cu ta wordo importa pa uso commercial mester hasi un declaracion por escrito na Aduana den e systema di Asycuda.
Tene na cuenta tambe cu NO ta permiti tampoco pa paga mercancia comercial ariba recibo di pasahero na aeropuerto. E proposito di e recibo di pasahero ta exclusivamente pa paga ariba mercancia di uso personal cu a surpasa e limite di exoneracion (lista di exoneracion ta disponibel ariba e website di aduana www.douane.aw). Pa es motibo aki tambe Departamento di Aduana ta recomenda tur biahero cu ta trece mercancia comercial den maleta pa manda esaki como carga aereo pa evita stagnacion den e proceso di saca e carga.
Den caso cu personal di Departamento di Aduana constata carga comercial den maleta lo bay over pa wanta e carga te ora e documento di aduana, cu ta prescribi pa ley, ta cla. Tambe ta importante pa e biahero sa cu tin gasto adicional pa warda e maleta y cu e gastonan aki ta bin aserca di e gastonan di impuesto.
Tin diferente motibo pa cual un biahero ta skohe pa bin cu e mercancia den maleta por ehempel tipo di producto of urgencia di transporte. Ta hopi importante pa e biahero cu ta biahando cu carga comercial den maleta hasi tur tramite nesecario promer cu jegada di e carga pa asina ey evita tur gasto adicional y stagnacion pa e carga wordo entrega.
Rekisitonan necesario pa por saca carga comercial treci como biahero ta:
- Comprobante di registracion na Kamer van Koophandel
- Persoonsnummer di compania,
- E recibo di compra
- Comprobante di e opslag den entrepot na Airport
Tur e datonan aki riba mester wordo entrega na e Customs Broker kende ta e persona autorisa pa traha e declaracion di Aduana. Pa un lista di Customs Brokers por acudi den buki telefon.
Departamento di Aduana ta spera cu tur persona biahando pa exterior pa hasi compras cu un meta comercial tene bon cuenta di e aviso aki pa asina e carga no keda tranca na aeropuerto innecesariamente.

robotstxt: allowed

filter: keep


text:
Minister Dangui Oduber a reuni cu sr. Jacobs director di AZV
ORANJESTAD – Durante e prome siman di trabou como Minister di Turismo y Salud Publico sr. Dangui Oduber a reuni cu varios di su directornan y ceo cu ta resorta bou di su ministerio pa cu e di dos termino di Gabinete Wever Croes. Recientemente minister Oduber a reuni tambe cu e director di AZV sr. Edwin Jacobs. Durante e reunion aki minister Oduber a comparti e vision cu ministerio di salud publico tin pa cu AZV durante e gobernacion 2021-2025.
Den e cobersacion aki cu tabata uno hopi ameno minister Oduber a pone e prioridadnan pa cu e siguiente añanan. Aki a elabora riba e plan nacional di prevencion, aki AZV mester pone un presupuesto disponibel pa di e forma aki inverti den prevencion. Minister Oduber ta convenci cu sigur Aruba lo mira e resultado di esaki den algun aña y esaki tambe lo contribui pa tin un fondo di AZV mas sostenibel. Den cuadro di esaki minister Oduber a informa na e director di AZV pa yuda financia e proyecto di obesitas conhuntamente cu HOH.
Den e cuadro di e plan nacional di prevencion minister a toca e tema tambe di kiko ta e miho manera pa reforma e gastonan di AZV. Manera cu AZV ta na e momentonan aki e no lo ta un fondo cu ta sostenibel pa futuro. Esaki teniendo cuenta cu vergrijzing, teniendo na cuenta tambe cu aruba no tin e comunidad di mas saludabel. Minister a señala cu mester tuma accion en conhunto pa hiba un bida mas saludabel, pa percura pa cuida nos salud un poco mas y pa enfoka mas riba prevencion.
Minister Oduber a combersa tambe riba locual ta e colaboracion cu tin entre e hospitalnan den reino y con ta mira e colaboracion aki. Naturalmente a papia riba diferente tema cu ta di interes pa ministerio di salud publico y proyectonan cu ministerio lo kier inverti aden. Tambe a papia di e cooperacion cu tin entre di HOH y Imsan, esaki ta hopi importante den cuadro di eficiencia y sr. Jacobs ta comparti e mesun pensamento cu e mandatario.
Sr. Jacobs a compromete su mes cu AZV lo ta un socio cu lo percura pa yuda Gobierno pa garantisa cu e fondo di AZV ta keda uno sostenibel. Tambe a compromete pa haci e reformanan necesario pa por controla y maneha e gastonan na un miho forma posibel. Esaki ta pa den futuro nos tur por keda haci uzo di AZV, AZV ta un Seguro medico general cu ta cubri un cobertura hopi amplio den comparacion cu paisnan desaroya den mundo. Minister Oduber a señala cu esnan cu ta biba na Aruba mester ta orguyoso di tin un seguro manerara AZV. Na paisnan desaroya den mundo mes no tin un seguro medico general cu ta cubri e cobertura cu AZV ta cubri. Azv ta cubri tur persona cu ta inscribe na e registro di censo cual ta hopi particular asina e mandatario a trece dilanti.
Finalmente minister Oduber a menciona cu e ta mira un relaion di trabou hopi fructifero cu sr. Jacobs y a palabra cu continuamento lo sigui reuni mescos cu lo sigui reuni cu HOH, Imsan, DVG, IVA, es decir tur cu ta den e cuido medico. Pa asina hunto percura pa mehora e calidad di cuido, mehora e servicio, baha e tempo di espere na e specialistanan y haci inversionnan den cuido. Esaki ta hopi importante pa sigui mehora e calidad di cuido y servicio na Aruba tabata palabranan di Minister Oduber.


text:
Nos sa kiko mester hasi pa ekonomia krese duraderamente*. Sinembargo ta difísil logr’é mientras e tareanan ekonómiko ta repartí na e manera aktual.
E titular di Ekonomia no tin sufisiente instrumènt pa traha. E no ta responsabel pa forsa laboral, agrikultura i krio mientras peska ta repartí bou di dos ministerio. Aspéktonan di energia kada biaha ta kai bou di un otro minister. E no tin insentivonan ku por situmulá aktividat ekonómiko i aspektonan ekonómiko internashonal no ta transparentemente repartí. E poderoso VVRP pa hopi aña a demostrá di no nesesariamente ta ‘in sink’ ku desaroyo ekonómiko.
Kasi tur mandatario tu usa su kartera konforme su agènda (polítiko) i den esaki ta pone pia, si ta nesesario, pa koleganan. Repartishon di tarea ta mas bien un wega di ken por sali ganá, haña mas empresa di gobièrnu (i nombra amigu komo komisasio) ora negosiá kartera.
Klaro ku tur mandatario (den teoria) mester traha huntu, pero den nos kaso tareanan ekonómiko ta plamá bou di por lo ménos sinku ministerio. Nos a pèrdè un bon oportunidat pa fortifiká e posishon di e minister di Ekonomia algun luna pasá ora a forma un gabinete.
Na Aruba Raad van Advies na tres okashon a duna konseho pa trese un repartishon mas efektivo di karteranan ministerial. Nos bisiña por lo ménos ta pensa riba kambio. Ta tempu pa Kòrsou tambe hasi esaki.
Willemstad, Kòrsou
*https://alexdavidrosaria.blog/2017/10/22/oecd-curacao-noncompliant-economic-reform-needed/ .


text:
Persona natural
Un persona natural ta pa definishon un hende di karni i wesu, ku un identidat (nòmber i fam), orígen (sea konosí òf nò), lugá i fecha di nasementu, sekso i nashonalidat. E persona en kuestion tin un akto di nasementu i ta wòrdu inskribí den registro sivil. E término persona natural no ta referí na un entidat biológiko sino unu hurídiko.
Un persona natural tambe tin derecho i obligashonnan. Pero no ta tur persona natural tin e mesun derechi i obligashon. Por ehèmpel: personanan menor di edat no por hasi tur kos ku esnan mayor di edat por hasi, personanan no residente tampoko no tin e mesun derecho i obligashonnan ku un siudadano di e pais.


text:
Introdukshon
Un infarto miokardiko ta daño na e múskulo di kurason pa motibu di insufisiente oksígeno. Esaki ta keda okashoná dor di un ardu smal òf será.
Un kuagulashon di sanger por sera un ader koronario. Komo resultado parti di e múskulo di bo kurason no ta haña sanger i insufisiente oksígeno. Dor di esaki bo kurason por funshoná ménos bon. E severidat di bo infarto miokardiko ta dependé di e sitio i grandura di e lugá aki.
Eksaminashon
E kardiólogo ta laga hasi tèst di sanger i bo ta saka un pelíkula di sanger (E.C.G.). Tin bia investigashon mas profundo ta nesesario.
Tèst di sanger
Ku tèst di sanger nos ta tuma sanger ku un angua hòl pa yena un òf mas tubu di sanger. Un analista ta analisá e sanger aki den e laboratorio. Tèst di sanger, tèst di urina i tèst di shushi ta nesesario si e médiko general òf spesialista ke sa mas di bo salú. E dòkter tambe ta hasi investigashon pa determiná e kurso di e malesa i e efekto di e tratamentu.
Video di kurason (elektrokardiograma, E.C.G.)
Ku un E.C.G. nos ta midi e aktividat eléktriko di e múskulo di bo kurason.
E aparato di E.C.G. ta hasi esaki visibel den un gráfiko riba un pantaya òf riba papel. Ta un eksaminashon lihé i seif ku no ta hasi doló.
Ekografia di kurason (ekokardiografia)
Ku un ekografia e tékniko ta eksaminá bo kurason hasiendo uso di olanan di ultrazonidu.
Esaki ta olanan di zonidu na un frekuensia haltu ku bo no por tende òf sinti. Nan no ta dañino pa bo kurpa tampoko. E olanan di zonidu ta keda reflehá bèk via e kurason (eko). Komo un resultado por mira bo kurason riba un pantaya durante e eksaminashon.
E tékniko regularmente ta traha grabashon di bo kurason. Esaki ta duna bo kardiólogo informashon tokante e movishon i funshonamentu di e múskulo i adernan di bo kurason. Esaki ta permití e kardiólogo pa evaluá e funshon di pòmp di bo kurason i pa determiná si tin anomalia den e adernan di kurason.
Kateterisashon di kurason
Durante un kateterisashon di kurason, e kardiólogo ta eksaminá e adernan koronario di e kurason. Pa medio di un tubu den e ardu, e kardiólogo ta hinka un kateter. Via e kateter spesial aki, e dòkter ta inyektá kantidatnan chikitu di líkido di kontraste den e adernan koronario. Riba e pantaya di rayo X, e kardiólogo por mira kon e adernan koronario ta kana, na unda nan ta será i kon severo esaki ta. E kardiólogo por usa un kateterisashon di kurason komo un eksaminashon pero tambe komo tratamentu, manera por ehèmpel e tratamentu di dotter. Durante kateterisashon di kurason ta tuma lugá vários eksaminashon, manera por ehèmpel un eksaminashon di e adernan koronario pa medio di olanan di zonidu (IVUS) òf midi e preshon (di sanger) den e adernan koronario (Fractional Flow Reserve, FFR).
Por tin vários motibu pa kua bo ta haña un kateterisashon di kurason, manera por ehèmpel:
- Bo tin doló den bo pechu (angina pectoris);
- Tin problema ku e valf di bo kurason;
- Bo a haña un atake di kurason;
- Bo ta sufri di aritimia di kurason.
E kardiólogo lo ke sa eksaktamente den ki estado bo adernan koronario òf bo adernan grandi ta. Akinan bo por lesa mas di e eksaminashon aki.
Eksaminashon di baiskel (ergometria)
Durante un eksaminashon di baiskel, un tékniko ta traha un E.C.G. miéntras abo ta kore baiskel.
Durante ehersisio e kurason mester traha mas duru i mester di mas energia i oksígeno. Komo resultado di esaki, un eventual anomalia di kurason ta bira mas visibel ku un E.C.G. durante un eksaminashon di baiskel. Ku e eksaminashon aki, e kardiólogo por evaluá kon e fluho di sanger pa e múskulo di bo kurason ta durante ehersisio.
Tratamentu
Ora bo yega hòspital, e kardiólogo ta trata di disolvé e koha di sanger den bo ader ku remedi. Si esaki no ta traha bo ta haña un angioplastia. Posiblemente bo por bira un kandidato pa un bypass i operashon di desviashon.
Tratamentu di angioplastia (PCI)
Ku un tratamentu di angioplastia, e dòkter por kita un koha den e adernan koronario di e kurason. Dor di seramentu di e adernan koronario, bo kurason ta haña insufisiente oksígeno. E dòkter ta hancha e ader dor di insertá un blas i supla esaki den e ader koronario. Despues di esaki sanger por sirkulá atrobe. Por ta asina ku e dòkter ta skohe pa posishoná un stènt durante e tratamentu di dotter.
Semper nos ta trata di mehorá e kalidat di kuido i tratamentu.
Klínika i departamento pa pashèntnan ambulatorio
Kardiologia
Un kardiólogo ta spesialisá den rekonosé i trata kondishonnan di e kurason i adernan grandi.


text:
Kurso Básiko 2019
WILLEMSTAD – Den wikènt di 22-21 I 23 Sèptèmber 2019, dies nuebe (19) lider aspirante di Scouting Antiano, e asosashon di Scout di Kòrsou a partisipá na un Kurso Básiko na e sentro di kampamentu na Brakapoti. Bou di guia di lidernan di ekipo di Rekurso Humano, diferente seshonnan interesante a wòrdu duna na e lidernan aspirante ku ta e hèrmèntnan nesesario pa por fasilitá e desaroyo di muchanan i hóbennan den e diferente sekshonnan di nos organisashon. E kurso Básiko aki ta un kontinuashon di e kurso di introdukshon ku a wòrdu duna den luna di Yüni di e aña aki.
Scouting Antiano kier a yama tur lider ku a pasa e kurso den e wikènt aki pabien i ku pronto nan lo kaba nan tarea pa nan por instalá komo lider di nos organisashon.


text:
Awe ta un dia hopi importante y grandi, pa motibo cu manera tur aña tin Aruba Doet. Aruba Doet ta e accion boluntario mas grandi di Aruba. Esaki ta e di 8 edicion cu CEDE Aruba ta organisa y ta hopi orguyoso hunto cu Oranje Fonds, cu ta un proyecto cu ta ripiti cada aña tin tanto hende cu ta duna un man, segun Daniel Tecklenborg, director di CEDE Aruba.
Durante e dos dianan aki, esta 13 y 14 di maart, lo realisa un total di 196 proyecto na Aruba. E mayoria di e proyectonan aki ta di Aruba Doet manera trabaonan di verf, trabaonan di drecha cos, trabaonan material. Pero tambe tin un aumento di proyectonan social. Hopi biaha ta hiba cierto gruponan pa sali, por ehempel hendenan grandi, hendenan cu limitacion cu no normalmente ta haya e chens pa haci esaki.
Ta contento cu e desaroyo eynan y ta bay tin mas cu 3800 boluntario cu ta bay traha den e dos dianan aki.
Aruba Doet ta un tremendo evento cu ta pone henter e comunidad di Aruba para hunto. E NGO’snan, tur fundacion, clubnan deportivo, Centronan di bario, etc. cu ta prepara e trabaonan. Tambe un cantidad grandi di compania ta contribui na e desaroyo aki, cu descuento, cu productonan gratis, pero tambe hopi compania cu ta bin cu nan empleadonan, cu ta duna un man durante oranan di trabao.
Esey ta un contribucion di comercio cu CEDE Aruba ta aprecia hopi mes. Asina ta wak cada bes cu den dos dia cuanto bo por logra cu tanto hende, cu den algun ora, ta haci un diferencia.
E lema cu tin pa 8 aña largo ta “Haci bon, Pasa bon”. Nunca a cambia e lema aki pasobra ta wak cu e trabaonan ta duro, pero nan tambe ta fun. E ta trece hende hunto. Tin biaha bo ta cera amistadnan nobo y hopi biaha tambe fundacionnan toch ta keda cu algun di e boluntarionan como boluntario despues. Esey ta un extra logro cu ta stimula tambe.
Aruba Doet no ta para su so. Pa basta aña caba riba e diferente otro isla den Reino, por mira e accion aki tambe ta tumando luga. Asina tin trabaonan na Corsou, Boneiro, na St. Maarten, na Statia y Saba cu tambe ta on den e dos dianan aki.
Tecklenborg a menciona un noticia menos bon, mirando e brote di coronavirus na Europa, e accion di NL Doet a wordo cancela. Miles di proyecto cu a wordo prepara den e ultimo simannan, no a bay door. Ta desea e coleganan di Oranjefonds y tur boluntario y organisacionnan na Hulanda forsa na e momentonan aki. Ta contento cu na Aruba si por a sigui, pero ta para keto un rato cuanto cos a wordo haci eynan, cu awor aki no por bay door.
Gobernadora interino
Gobernadora interino, Yvonne Lacle – Dirksz, a hiba palabra durante apertura di Aruba Doet, e biaha aki na Aruba Donkey Sanctuary. El a comenta cu trabao boluntario semper ta importante den comunidad.
Por consider’e como un win win situation. Door di trabao boluntario, ta duna bo tempo, bo talento, bo habilidad, pero bo ta haya hopi a cambio.
Bo ta ricibi felicidad. Bo ta crea amistad, bo ta conecta cu otro hende y haciendo un otro feliz, bo tambe ta bira feliz.
Su Excelencia ta gradici na tur boluntario. Awe, diabierna 13 y mañan, 14 di maart, boluntarionan tur rond di nos isla lo haci un excelente trabao.
Por ultimo, el a gradici CEDE Aruba. Tambe gradici tur otro organisado y un biaha mas na tur boluntario awe y mañan riba nos isla, cu lo aporta na nos comunidad.
Aruba Donkey Sanctuary
Pa loke ta Aruba Donkey Sanctuary, Desire Elderling, a comenta cu e ta super contento cu tur esnan cu a presenta como boluntario pa asina yuda cu e sanctuario. Si e mester haci’e su so, e ora e no lo yega leu.
Hopi cos lo bay wordo haci. Tambe lo bay duna e containernan un verf. Tur heki cu e buriconan ta kauw riba dje, lo bay pone nobo. En todo caso, hopi cos lo wordo haci durante e dos dianan aki na Aruba Donkey Sanctuary.
Tur ora ta druk na e Sanctuario, segun Elderling. Na final si bo ta interesa pa bira un boluntario di e sanctuario, sea bon bini, yena e formulario y bira uno. E sanctuario ta super contento di e ayudo cu nan lo ricibi awe y mañan.


text:
Un anochi magico a culmina cu un donashon di $90,000
ORANJESTAD – Augustus – Long Table Aruba, un evento culinario caricativo presenta door di Wind Creek Aruba a surpasa tur expectativa celebrando e di cuater edishon diadomingo ultimo. E unico cena balora na $40.000 pa Aruba, Long Table a presenta un cena completamente na blanco na 1000 persona y anuncia e ganador absoluto cual a keda den nomber di esta Animal Welfare Alliance Aruba di $40.000 cu a ricibi mas voto.
E regreso di Long Table e anja aki no solamente ta wordo celebra como un re-introdukshon di e evento despues di 2 anja sino tambe e existencia di 5 anja di Wind Creek Hospitality na Aruba. Pa reconoce y celebra e gran ocashon aki, Wind Creek Aruba a premia un paar di fundashon nan cu a particpa den un video contest entre 10 pa 24 di Augustus ultimo.
E mission di Wind Creek ta, pa ta presente y envolvi den e comunidad cu nos ta biba y opera aden asina Sr. Paul Gielen, General Manager di Wind Creek Aruba a declara. E evento aki ta un celebrashon di nos proposito y e anja aki Long Table Aruba a surpasa tur expectativa. Mi no por ta mas orgoyoso di tur loque nos a logra awe nochi y con nos comunidad a bin hunto pa sostene nos instancianan caricativo.
E gran ganador di e premio maximo di $40.000 a resulta Animal Alliance Aruba, un instancia caricativo cu ta dedica na adoptashon y sterilashon di cacho y pushi. Cu e donashon aki Animal Welfare Allaince Aruba lo inicia su propio clinica di sterilisashon. Aruba Animal Shelter a keda na 2ndo lugar y a ricibi $10.000 pa por sigui cu nan bon trabou y mission pa mehora e calidad di bida di cacho y pushinan na Aruba.
Mirando e acogida inmenso durante di votashon di e videonan, Wind Creek Aruba a premia 4 organisashon extra di sorpresa cual kada un a ricbi $10.000
Stichting BOB Aruba
Pasadia Bibito Pin
Fundashon Arubano di esnan Visualmente Incapacita
Cas di Cultura
Desde e prome dia di Wind Creek na Aruba na anja 2017, impacto comunitario y ayudo den temponan dificil ta e pilarnan di e operashon di Wind Creek Aruba su propiedadnan. Como e evento mas significativo, Long Table Aruba a recauda den e prome tres anjannan mas cu $75,000 pa instancianan caricativo na Aruba. Cu e exito di e evento di e anja aki nos a surpasa e total di e suma di anjanan anterior y ta yega na un total di $165,000 pa Aruba
Mi ta kere loque cu ta destaka y ta hasi Long Table Aruba un evento unico no ta solamente e manera cu nos ta yuda nos instancianan local pero tambe con e ta trese e team completo di Wind Creek Aruba hunto. Nos ta asina afortuna di por mira e impacto positivo cu Long Table Aruba tin den tur cu ta involvi, di empleadonan pa guestnan pa fundashonan local y tur nos partinisadornan, nos ta sigui conta cu tur e sosten durante anjanan venidor asina Sr. Paul Gielen ta termina.
Masha Danki!
Pa loke ta e ‘Long Table’, Wind Creek Hospiality a ricibi cooperacion pa cera e caminda ya caba for di 12’or di merdia pa realisa e setup di e mesa largo cubriendo un parti di L.G. Smith Boulevard. Alrededor di 11’or di anochi a habri e caminda bek pa publico. Parti musical tabata den man di Duro Entertianment y DJ Sergio Barros. E anochi a keda conduci dor di srta. Aisette Rivera, host na Magic FM. Un evento manera ‘Long Table’ Aruba, no por tabata posibel sin algun patrocinador cu tambe tabata dispuesto pa un biaha mas duna nan aporte na e bunita proyecto aki. Wind Creek Hospitality conhuntamente cu Renaissance Wind Creek Aruba Resort ta gradici su staf y personal, tur e instancia nan cu a participa na e competencia di video nos main sponsers Caribbean Overseas, Tropical Bottling Company, Divino Aruba, Elite Productions, Arion Wine Company, Epress Events & Party Rentals, Bix Brandimports NV & Andmar Manpower como tambe ARTN Photography, Al Jazar, Antilla, All for you, Bright Bakery, Bersah, Bite! Communications, Compra, CBS, Carex, Caribbean Bakery, Duro Entertianment, Deli Caribbean, Discount Food Supplies, Delmar Trading, EcoTech, Flora Market, Frasa, Green Fish, High Performance, Hilton Aruba Caribbean, Huan Zhan, Ital Aruba, Interpan, Ling & Sons, Mercal, New York Laundry, Paleis Hindu, Pedel, Sunny Ray, Thunder N Lightning, TEC, & Zen Designs. cu a duna nan aporte na e magno evento. Pa mas foto por bishita Long Table Aruba su pagina di Facebook www.facebook.com/LongTableAruba.


text:
Competencia internacional ta na caminda y p’esey a acerca e presidente di Perla Gymnastics, Miguel A. Ortiz pa e conta nos un poco mas riba e preparacion y fecha di e competencia, cu lo tuma luga na Aruba.
Centro Deportivo Betico Croes lo ta sede di e International Rhythmic Gymnastics Compitation cu lo tuma luga riba e dianan 24, 25 y 26 di November.
E disciplina di rhythmic gymnastics ta un combinacion di gymnastics artistico y ballet pero den gran mayoria (80%) mas ballet y e resto acrobacia.
Perla Gymnastics riba su mes tin un cuater aña di existencia. Na inicio ubica na Savaneta, caminda tabata duna les na un grupo di 15 mucha riba diaranson pero despues di un poco mas cu aña a haci preparacion pa muda y a logra ubica e ora na Santa Cruz.
Esaki a duna e oportunidad pa duna les riba diadomingo den un localidad nobo cu tin a penas un shete luna habri.
Perla gymnastics ta conta cu aproximadamente 35 deportista den ritmica cu ta den preparacion pa bay participa den e competencia. Cada un den diferente nivel y ta entre 6 pa 13 aña di edad.
Ortiz a duna di conoce cu nan a traha hopi duro pa trece competencia internacional Aruba y asina coopera cu e mayornan, como cu cada competencia internacional ta un gasto grandi pa cada atleta y su famia. No solamente den e disciplina aki pero deporte en general.
Asina mes kier stimula y haya mas competencia pa e atleta, pa engrandece e deporte pero yuda e atleta crece tanto fisica como psicologicamente den su deporte. Training diario ta fortalece e parti fisico y competencia ta pone den practica e preparacion mental di cada atleta.
Na mes momento Ortiz a informa cu e competencia internacional aki ta algo cu ta den plan pa keda organisa tur aña.
Competencia asina sigur ta keda husga na un nivel halto, cu hurado (nan) cualifica y cu lo exigi un bon presentacion di cada participante.
Ceremonia di apertura lo ta dia 24 di November y e otro dianan lo ta di competencia, for di 2:00 pm te cu 7:00 pm (dia 25 di November) y 9:00 am te cu 10:00 am (riba diadomingo 26 di November) cu entrada di Awg.20,= pa hende grandi y Awg.15,= pa mucha. Esnan bou di cuater aña di edad lo drenta gratis (cu identificacion valido)
Pueblo di Aruba ta invita na e di dos edicion di e competencia internacional di gymnastics, pa brinda sosten na nos atletanan cu lo duna lo miho di nan den representacion di nos isla.


text:
InselAir tin ku retirá personal, debi na situashon delikado dje kompania.
Den un komunikado InselAir a partisipá ku nan tin ku kita hende for di trabou, debi na e situashon delikado dje kompania. E kambionan riba merkado a obligá InselAir na hasi adaptashon den su organisashon i operashon. E kambionan ta nesesario pa mantené un organisashon saludabel pa asina por kumpli ku e ròl ku InselAir tin, entre otro pa ku ekonomia di Kòrsou. E kompania ta trese míles di turista tur aña pa e islanan ABC. Ademas ta duna trabou direkto na sentenáres di persona i indirekto na miles. Último lunanan InselAir a logra ku eksito pa kompensá gran parti di e redukshon (di 35% pa 4%) de demanda for di e merkado di Venezuela. A agregá ruta i destinashon nobo, manera, Port of Spain, Barranquilla, Georgetown, Manaus, Havana, San Juan i Quito. Adishonal InselAir a subi e frekuensha di buelo pa Paramaribo, Port au Prince i Santo Domingo. CEO di InselAir, Albert Kluyver a bisa : “Tabata un reto pa kompensá e pèrdida aki i nos a realisá ku nos mester aseptá i restrukturá nos organisashon rondó di e realidat nobo aki.” Kluyver a sigui bisa ku pa e parti di operashon ku no por kompensá, lo mester baha gastunan. Pa e motibu aki mester a evaluá tur parti den e organisashon, manera finansa, e parti operashonal, komersial, asuntunan general i mantenshon pa asina por baha gastu. Redukshon di aktividatnan operashonal ta nifiká ku InselAir mester redusí su gastunan i tambe e kantidat di empleado ku tabata nesesario den e operashon anterior. Por operá ku un grupo di empleado mas chikí. Pa logra esaki InselAir lo reorganisá su forsa laboral dor di kombiná posishonnan, eliminá sierto departamentu i /òf kambia empleadonan di departamentu. Pa empleado ku e kompania no por garantisá un posishon den e struktura nobo, lamentablemente lo terminá nan akuerdo di empleo. Lo sostené e grupo aki den nan búskeda di un posishon den otro organisashon. E kompania ta haña hopi lamentabel ku mester a yega na e desishon, pero e pasonan ta nesesario pa sigurá InselAir su posishon den “Pan American skies” i pa krea un organisashon stabil i finansieramente saludabel i sólido. E akshonnan ku a implementá resientemente, ya a kuminsá duna resultado den mehoransa di e “on-time performance” di e kompania.


text:
Oranjestad: Meteo Aruba ta informa lo siguiente: Un ola tropical fuerte cu tin un posible low, lo pasa awenochi pa diabierna mainta panoord di aruba.
Aunque cu mayoria di weer lo keda panoord i pazuid di nos, algun yobida por influencia nos weer i krea un yobida cu algun rafaga di biento den dje. E posibel cantidad di awacero lo ta entre 1-10mm.
Aunque ta dificil pa bisa den sorto di situacionan asina, ta premira cu biento por tin un componente mas zuid tambe mayan cu por pusha holor di dump i valero i web ariba aruba.


text: Diabierna anochi a drenta informe di un pelea na un sportsbar na Dominicanessenstraat, mesora a dirigi un patruya na e sitio. Na yegada di e patruya a a bin compronde cu aki ta trata di un pleito entre un pareha pero esaki ya a termina y e dama a bay laga e homber atras cu auto motor cendi auto na “lock” cu e yabi aden. Ademas e homber a bay na un otro bar den cercania y polis a bay busk’e eynan. Mientras cu polis tabata atendiendo cu e homber e doño di e sportsbar a informa cu e homber cu tabata bao influencia durante e pleitamento cu e dama e homber bao influencia a rabia cu su pareha y a kibra porta di Sportsbar. Polis a intermedia den e asunto y a hiba e homber te na Alto Vista pa e busca e yabi di spare y bini cu un persona pa busca e auto laga atras cendi.


text:
Na aña 2005 Serlimar a bira un compania estatal, Sui Generis. E meta principal tabata pa duna espacio pa e compania bira financieramente independiente. Den cuadro di maneho, un minister lo mester comunica cu gerencia solamente via un Raad van Toezicht pa evita metemento politico den e compania.
Despues di 17 aña por conclui cu tur dos meta a fracasa! Actualmente Serlimar ta bou di surceance van betaling y e metemento politico tabata semper na ordo di dia. E compania a cambia di status legal, pero asina mes Minister Booshi Wever, e tempo ey, a opera Serlimar sin un Raad van Toezicht, cu ta nifica cu a dirigi Serlimar directamente pa un minister. Minister Booshi Wever unilateralmente a dicidi tambe na 2007 cu Serlimar no lo cobra pa recoge sushi, limitando nan entrada y strobando completamente pa haci e compania financieramente independiente. A pesar di tur esaki, ainda na 2009 e minister a dicidi pa aloca un cantidad di empleado den e compania, poniendo peso adicional riba su finansa.
Despues di cambio di gobierno na 2009, Minister Benny Sevinger, como un di su prome actonan oficial como minister, a aloca como 222 persona for di DOW pa Serlimar – un costo di 8 miyon Florin pa aña – sin ningun presupuesto pa e proyecto conoci como “Mantencion Bo Bario.” Pa tene cos den perspectiva, esey ta mas cu e cantidad empleado cu Serlikor tin total den servicio na Corsou.
Minister Mike de Meza, bou su encargo, a dicidi pa inverti miyones di e compania Serlimar, den e.o. marketing mientras cu Serlimar no por a ni cobra pa su servicio. A keda subi e gastonan, mientras cu e compania no tabata por cobra; un peso completamente no-prudente pa Gobierno di Aruba.
E tabata mas cu claro cu Serlimar no por paga e debe astronomico di 20 miyon florin. Riba 8 di mei 2020 e Raad van Toezicht y gerencia di Serlimar a pidi Surseance van Betaling pa evita cu mester declara bancarota. Corte a aproba un Surseance temporario dia 19 di mei 2020.
Na april 2022, a nombra un Raad van Toezicht cu, no obstante cu e ley di Good Corporate Governance no ta finalisa, tur e miembronan a pasa e procedura di screening prome cu a nombra nan. A traves di esfuersonan di Minister Ursell Arends, a logra convence hues pa extende e Surseance van Betaling dia 20 di mei 2022. A logra presupuesta fondo pa paga creditornan. Tambe mester a ahusta e tarifa di Serlimar y tambe a reinforsa esfuersonan di coleccion di tarifa, asina fortificando posicion financiero di e compania.
Den e aña binidero, Serlimar lo continua di reorganisa y reinventa su mes. Lo implementa un plan di herstart pa asina evita cu Surseance ta caba den bancarota. Lo concentra esfuerso, energia y recurso den area caminda Serlimar si tin material y capacidad pa progresa, esta recogemento di desperdicio.
Ya caba a desminui gasto pa asina por garantisa trabou di tur empleado y lo continua di tene control estrecho riba esaki. Implementacion di “good corporate governance” tambe ta parti esencial pa evita metemento politico den futuro.


text:
Vice Presidente ehecutivo di Republica di Venezuela Delcy Rodríguez, a informa awe mainta e existente di dos caso di coronavirus, cualnan a wordo confirma door di autoridadnan di salud.
Esnan contagia ta un muhe di 41 aña cu tabata na Merca, Italia y Spaña y un homber di 52 aña kende a bishita Spaña. Ambos ta biba den estado Miranda.
E Vice Presidente a informa cu ambos persona ta totalmente aisla y a pidi e pasaheronan di e vuelo di Iberia 6673, di dianan 5 y 8 di maart, cu a biaha cu e dos personanan contagia, pa bay den caurentena preventivo.
Di mesun forma, el a informa cu for di dialuna a stop tur actividad escolar na henter e pais, a recomenda e adultonan grandi pa keda nan cas y e uzo di mask pa drenta Metro di Caracas.


text:
Desde cu Gobierno a anuncia e prome dos casonan di Coronavirus na Aruba, comunidad a drenta un panico. Na Hospital tur dunado di cuido despues di hopi preparacion tabata cla pa atende cu e pashentnan cu ta sospechoso of ta positivo, pues a drenta den e modo di “all hands on deck”. Loke si no a spera ta e situacion cu Hospital a haya su mes aden awo, pues cu hendenan ta bay cu articulonan cu ta specialmente pa cuido di tur pashent incluyendo nan ser keri.
A cuminsa coi diferente articulonan di Hospital y hiba nan sin autorizacion, manera papel di wc, mask, hand sanitizer y mas. Hospital ta haya su mes obliga di bin cu medida pa loke ta siguridad na salida di Hospital pa garantisa siguridad di tur pashent, dunadonan di cuido y comunidad di Aruba. Porfabor tene bon na cuenta cu Hospital mester di material pa brinda cuido medico na su pashentnan.
Desde awe lo controla tur hende na salida di Hospital pa asina salvaguardia e articulonan necesario pa por brinda cuido safe.
Pa minimalisa e riesgo di contagio ta permiti solamente 1 bishitante pa cada pashent , y tene na cuenta e mester ta mayor di 18 aña. Y si e pashent ta COVID-19 positivo of sospechoso ta permiti solamente 1 bishitante fiho, pues e mesun persona so mag di keda bishita e pashent. Corda haci uzo di nos hand sanitizers na Hospital prome y despues di bishita bo ser keri. Si bo tin un di sintomanan di Coronavirus por fabor no bishita Hospital, sino keda cas y yama e number 280 0101.
Nos kier gradici un y tur pa nan comprension y ta spera di por conta riba cooperacion di tur cu ta drenta Hospital.


text:
DEBE NA GOBIERNO NO TA E PELIGRO MAS GRANDI PA SERLIMAR.
Diaranson ultimo durante un reunion publico den parlamentoMinister Arends a presenta y duna clarificacion encuanto e situacion di Serlimar.
Serlimar tin casi 20 miyon florin na debe. Partido AVP a presenta un amienda cu a wordo sosteni pa Accion 21 den cualnan ta yama pa Gobierno pordona 13 miyon di debe cuSerlimar tin cu Gobierno. Segun e politiconan aki, esaki ta e formula pa salba Serlimar.
Realidad ta diferente. E peliger mas grandi pa Serlimar no ta e 13 miyon florin cu e compania debe na belasting. Cu belastingsemper por papia y por yega na areglo di pago. E peligro masgrandi ta cu e compania tin 7 miyon florin na debe comercial y comercio no lo ta dispuesto pa papia pasobra nan kier nan 7 miyon bek, y rapido.
E debe di belasting no ta e peliger mas grandi pasobra pa leydepartamento di impuesto tin prioridad y nan tin derecho pa cobra prome cu comercio. Esey ta haci e debe na belasting un escudo pa proteha Serlimar. Mientras cu belasting no wordopaga e otronan tampoco por cobra.
E debe na belasting ta un debe preferencial, o sea, belasting ta pasa dilanti di comerciantenan ora di cobra. Di momento cuanula e debe na belasting tur privilegio ta pasa pa e comerciantenan. Di e forma aki comerciantenan por manda e compania bancarota.
E proposicion di AVP sosteni pa Miguel Mansur lo anula e debe di belasting, pues nan kier kita e escudo cu awor aki ta protehe Serlimar y ta habri caminda pa comercio bin cobra nan7 miyon. Di parti di comercio tin ningun intencion di pordonae debe ey y di parti di Serlimar no tin forma pa paga e debe eytampoco. Asina ta kita e keeper for di gol y bancarota ta bira inevitabel. Tur hende por mira cu e plan di AVP ta casicompleto. E plan pa plunder e compania y na final kibra e compania y pasa e cuenta pa gobierno.
Minister Arends a cuminsa na presenta e historia di Serlimar, un storia tragico caminda politiconan a abusa di trahadornan. Politiconan a duna hende humilde trabow na un companiafragil, un compania cu no por a carga tur gasto. Minister a splica pakico mal maneho, metemento politico y na final tambe corrupcion a hiba e compania na punto di bancarota.
Serlimar ta un compania independiente cu segun MinisterArends desde inicio a surfi di metemento cronico di politico. E metemento constante di politiconan ta pa nan gana fabordunando hende trabow pero na mes momento a baha e compania su entrada. Den ultimo añanan e compania a wordoazota pa actonan corumpi y “special deals” cu a trece cunesolamente extra gasto. Investigacion ta andando y e culpabelnan lo wordo identifica. Pero no ta kita afo cu pa 16 aña consecutivo e compania aki a traha cu perdida y peseyawe e ta na punto di bancarota. Pa 16 aña politiconan a hacipopulista, nan a baha entrada y subi gasto di e compania y a duna hende trabou den un compania cu no tin e capacidad pa paga nan.
Segun Minister Arends, e solucion cu a wordo proponi door di oposicion ta mustra cu nan a siña nada di e daño cu nandecisionnan a haci.
Pordona debe ta coroná e obra di corupcion y mal manehopasobra e ta bisa cu e resultado di mal maneho ta pordonabel, cual no ta e caso y no lo ta e caso tanten cu e Minister ta na mando di e carteranan encarga bou su ministerio.
Serlimar ta den un situacion alarmante berdad, y mester di un solucion realistico – no uno populista. Minister Arends a enfatisa cu no por sigi ripiti mesun erornan cu a/ta causa daño. Consequencia di esaki ta bisto. Minister Arends a mustra cu e compania ta den un condicion critico y cu e futuro di e compania ta den man di un juez. Juez lo dicidi si ta prolonga e surseance of ta kita esaki, y na e momento ey ta solamente e debe na belasting ta e ultimo proteccion contra bancarota. Justamente e proteccion ey ta locual AVP y Accion 21 a propone pa kita.


text:
Kate Hudson, un social media influencer y blogger di Ohio, y su fiancé Chance Moore, a documenta e bataya di nan yiu muhe, Eliza, cu un cancer poco comun riba un pagina di TikTok popular. Dialuna e mama a revela riba Instagram cu su yiu, Eliza Adalynn, di 2 aña y mey, a muri diadomingo riba Dia di Tata. E pareha a duna bonbini na nan baby na augustus 2018, y el a wordo diagnostica cu un cancer hopi straño y agresivo conoci como ‘rhabdoid tumor’, ora e tabatin 10 luna di edad, segun un pagina di GoFundMe.
Hudson a skirbi riba su Instagram, cu e no sa con nan lo sigui sin nan sweet baby. E sa cu nan a haci e promesa cu nan lo ta balente, mescos cu nan yiu, pero nan ta destrosa. “Aunke nos sa cu ya bo no ta sufriendo of ta den dolor of frustra cu loke bida lo a converti. Mi a pensa cu paso nos tabata sa cu bo tabata muriendo, bo morto no lo sinti asina repentino. Pero el a sinti. Mi no tabata prepara pa mira loke mi a pasa aden”.
Den un post riba Instagram diabierna, Hudson a bira emocional mientras e tabata aclarea e rumornan riba internet tocante su yiu, ya cu algun hende riba e rednan social a plama e rumor eroneamente cu Eliza a muri. El a critica esunnan cu a core e rumornan ey, mientras el a gradici e fanaticonan cu a ofrece un apoyo genuino den e ultimo dianan di su yiu muhe. “Mi kier kere cu mi ta spierta di e nachtmerrie aki y bo t’ey cu nos mannan teni. Bisando cu e tabata solamente un mal soño”, e mama afligi a conclui.


text:
(AP) — Tasa di inflacion anualisa na Mexico a alcansa 8.15 porciento na juli, e cifra mas halto den casi dos decada, segun instituto di estadistica nacional a anuncia ayera.
Pero inflacion den prijs pa cuminda y bebida no-alcoholico ta mas halto ainda, cu prijs aumentando 14.5% den ultimo 12 luna.
Cantidad di famia Mexicano ta sintiendo e peso, y kedando sin cumpra e productonan mas caro, manera carni. Gobierno Mexicano a aumenta e salario minimo na e pais cu 22% na 2022, na alrededor di $8.50 pa dia, pero hopi di e aumento ey awo a keda consumi pa inflacion.
Señora Carla Valadez, un ama di cas, tabata haciendo compras na un mercado den Ciudad de Mexico ayera, y mester a cumpra berdura na luga di porco pa motibo di prijs. “Nos ta bay bira vegetariano pa motibo di necesidad”, el a bisa.
Tinga, un plato tradicional traha di tomati, siboyo y chile cu galiña of carni, awo ta exageradamente caro. “Mi yiu awo ta pidi mi pa traha tinga di wortel”, Valadez a bisa.
Juan Pardo, un pensionado kende ta purba di yega fin di luna cu $82 pa luna di un programa di pensioen complementario pa esnan di edad avansa, ta bisa cu “loke mi ta ricibi di gobierno no ta yega mas.” Pardo ta cumprando blachi di cactus nopal, y a cuminsa come mas berdura y bonchi na lugar di galiña y webo, pa motibo di prijs. “No tin nada otro mi por haci, si placa no ta yega.
Gobierno a elimina impuesto di importacion riba 21 producto alimentario basico, y a curasha Mexicanonan pa planta mas cuminda, pero no ta cla con hopi esey ta bay yuda den un mundo unda inflacion halto ta generalisa.


text:
Recientemente, minister di Labor, Integracion y Energia, Glenbert Croes a reuni cu gremionan comercial. Den declaracionnan comparti riba su pagina di Facebook, e minister a destaca desaroyonan relaciona cu prijs di coriente y awa.
Minister Croes a cuminsa gradiciendo Camara di Comercio (KvK), ATIA, AHATA y CUA pa nan iniciativa di dialogo. Tambe a gradici WEB, Elmar y Utilities āpa ta, como empresa di gobierno, di pueblo, di estado, habri pa duna tur informacionā.
Croes a indica cu ta āfastiosoā e situacion cu mester a aumenta prijs di awa cu coriente, sinembargo, a indica cu mirando desaroyonan den mercado, cu e aumento aki tabata temporal. āNos ta premira cu e prijsnan di awa y coriente lo baha back, dunando espacio claro na WEB y Elmar pa recupera un poco di e sla cu nan a haya door di absorbe e aumentonan [di prijs di petroleo] durante siete luna.ā Croes a bisa cu ta compronde cu e empresanan estatal aki a yega na e limite di loke nan por absorbe, y cu mester busca e balans, pasobra pueblo y economia di Aruba ta bay paga esaki.
āDen e seis luna di evaluacion aki riba e futuro structura di tarifa, Dios mediante compaƱa pa prijs di petroleo hopi miho unda cu lo por reduci esaki pa nos comunidad.ā
Minister Glenbert Croes tambe a anuncia cu ta bay tuma contacto cu Merca pa sondea e posibilidad pa por cumpra Heavy Fuel Oil for di Venezuela.
āTambe mi a duna nan e noticia cu proximamente mi ta bayendo cu gobierno di Merca, pa nos pidi gobierno di Merca, OFAC y Departamento di Energia di Merca e aprobacion pa nos por cumpra Heavy Fuel Oil (HFO) cu WEB ta usa di origen di nos bisiƱanan, specificamente di Venezuela. Pasobra na e momento nos ta pagando prijs di HFO caro, otro islanan den Caribe ta cumprando HFO por ehemplo di origen Venezolano hopi mas barata.ā
El a indica cu e descuento aki por traduci pa pueblo, pa comunidad, y esey ta un esfuerso cu gobierno ta haciendo. Pāesey ta bay pidi OFAC pa āden interes di Aruba, den interes di nos economia, den interes di nos pueblo, den interes di baha prijs di awa cu coriente, permiti nos cumpra HFO di origen Venezolano pa nos por baha prijs di awa cu coriente na Aruba. E ta den interes generalā, Croes a splica.


text:
Oranjestad-Diahuebs atardi Prome Minister Mike Eman hunto cu Minister di Cultura Otmar Oduber tabatin e honor pa duna inicio na e construccion di Plaza Padu.
Minister Oduber a splica con un par di dia pasa e tabata para na e terenonan di APA, caminda a papia di consistencia di papia algo y percura y sigui cu loke pone padilanti.
‘Nos a para un par di aña pasa na e mesun plein aki pa presenta loke ta bay tuma lugar y awe nos ta para cu e mes un consistencia ey pa e parti final cu mester wordo ehecuta’,e mandatario a bisa.
Ora para cu e bista desde cocolishi y mira riba e lugar unda lo bay ubica y honra nos artistanan, icononan di nos historia, cu a significa asina hopi pa nos antepasadonan, por ta sigur cu esaki no por a scohe un mihor lugar.
Mas cu tur e sentido di ta Arubiano orguyoso di esnan cu a traha y a percura cu awe nos tin un himno, minister Oduber a bisa.
E mandatario a indica cu si mira rond caminda construccionnan ta tumando lugar ; un zoutmanstraat gebouw cu ta practicamente cla y lo wordo entrega prome di maart. Banda di dje diaranson mainta a haci e acto oficial di traspaso di e ARA gebouw cu tambe ta un edificio monumental cu e aña aki lo conoce un renovacion completo.
Banda di dje nos ta haya Stadhuis cu un tempo tabata un ruina y bou di e signatura di partido AVP a percura pa e Stadhuis por ta den su mihor forma awe.
Fortzoutman tambe ya caba a haya e aprobacion pa e inversionnan cu mester tuma lugar pa cu e mantention di e landmark historico aki.
Un edificio cu practicamente tabata cla pa wordo bendi, nos a percura pa ubica nos mes den dje per nos ta testigo tambe cu fondonan di pueblo percura pa tin un edificio di cocolishi cu ta complimenta loke lo bira Plaza Padu, cu lo carga e aspecto total di loke ta cultura cu nos ta asina orguyoso di dje, Minister Otmar Oduber a finaliza bisando.


text:
KRALENDIJK – Awe mainta trempan momentu ku solo tabata saliendo na horizonte, a hisa bandera di Aruba i Boneiru na busto di Sr. Gilberto “Betico” Croes (q.e.p.d.), e libertador Arubano. El a biba di: 25-01-1938 pa 26-11-1986.
Na e okashon solamente tabatin 6 persona presente. 4 kende a prepará e parti di hisamentu di bandera i 2 miembro di prensa. Despues ku a hisa bandera miéntras himno di Aruba tabata toka. Sr Walter de Palm presidente di Club di Aruba CASIBARI a papia na e okashon i el a menshoná ku nan ta selebrá awe diferente for di e forma ku ta hasié tur aña di nobo. “E aña aki dia di Aruba ta pasa bou di sirkunstansia hopi diferente loke nos a kustumbrá kuné tur aña. Esaki ta e motibu ku nos a disidí meskos ku nos rumannan na Aruba ku ta tene e seremonia hopi kòrtiku ku un grupo chikitu ku ta hisa bandera di Aruba i Boneiru i baha nan atardi. No ta tuma niun rísiko organisando algu ku hopi hende. E problema ku nos ta biba den, ta algu hopi serio mundialmente. Pues nos a skohe pa selebrá di e forma aki dia di Aruba na Boneiru. Mi ta supliká tur Arubiano na Boneiru, pa nos selebrá e dia reflehando kiko e ta nifiká pa nos, manera ta e kaso tur aña. E Arubianonan biba na Aruba mi ta pidi, kendenan ya ta bibando ku algun pashènt infektá ku e vírùs di ‘Corona’ pa kuida kurpa. Esei ta duna indikashon ku por tin mas hende infektá i ta bon pa tuma tur e prekoushon nesesario, pa evitá ku e vírùs ta sigui plama riba hende na Aruba. Ta importante pa nos na Boneiru sigui kuida mas posibel, limitá ku e vírùs di ‘Corona’ ta sigui plama,” de Palm a menshoná.
Potrèt ta ilustrá e aktividat ku a tuma lugá un momentu kòrtiku.


text:
DI 4 EDISHON DI ‘EU FUNDS WEEK’ A RESULTÁ UN ÉKSITO
MINISTERIO KONSERNÍ DESAROYO EKONÓMIKO
DI 4 EDISHON DI ‘EU FUNDS WEEK’ A RESULTÁ UN ÉKSITO
PUBLIKÁ RIBA 17 NOVÈMBER 2022
Willemstad – Den e siman di 7 pa 11 di novèmber último, e di kuater edishon di ‘EU Funds Week’ a tuma lugá. EU Desk Curaçao ku ta parti di e Sektor di Koperashon Komersial Internashonal di Ministerio di Desaroyo Ekonómiko (MEO), a organisá e siman di informashon huntu ku diferente partner lokal i internashonal. E evento akí ta forma parti di e maneho di Minister di Desaroyo Ekonómiko Sr. Ruisandro Cijntje MBA.
Durante di henter e siman di 7 pa 11 di novèmber, EU Desk Curacao tabata anfitrion di diferente ‘webinar ku a trata vários tema den kuadro di uso di Fondonan di Union Oropeo. Vários instansia i eksperto a duna informashon balioso ku partisipantenan por a siña for di dje i por utilisá den futuro. Pa tantu EU Desk Curaçao komo MEO en general ta importante konsientisá i informá pueblo di Kòrsou tokante oportunidatnan pa atkirí fondonan Oropeo pa asina nos siudadanonan por probechá di esakinan i desaroyá proyektonan importante i eksitoso ku e fondonan aki.
Highlights di EU Funds week 2022 a inkluí entre otro e webinar “How to write a grant proposal for the Horizon Europe Programme”. Den e seshon akí, hurista señora Germaine Rekwest a duna informashon relevante tokante proseso pa skirbi un aplikashon pa haña fondo di e programa Horizon Europe. Tambe el a splika tokante su eksperensia ku e programa Erasmusplus.
Tambe tabatin dos webinar kaminda representante di Erasmusplus a duna informashon detayá tokante algun ‘Key Actions’ di e programanan ‘Mobility’ i ‘Partnerships’. Otro presentashon interesante tabata esun di ‘Netherlands Film Fund’ i un presentashon tokante fondo pa finansiá proyektonan relashoná ku ‘2023 aña di konmemorashon di sklabitut’. E siman di konsientisashon a konta tambe ku presentashonnan interesante i práktiko manera ‘Tips and Tricks During The Submission of a Call Proposal’ i ‘How to use the EU funding & Tender Portal’. E webinarnan aki ta interesante pasobra nan lo yuda hopi hende komprondé kon pa hasi uso di diferente instrumento ku por sirbi den nan proseso pa atkirí finansiamentu di Fondonan Oropeo.
Tambe tabatin un ‘Youth Space’ kaminda entre otro un representante di Erasmusplus Jeugd, Maikel de Reuver a informá hóbennan tokante posibilidatnan di finansiamentu ku Erasmusplus por brinda. Tambe e hóben profeshonal Karim Saab, graduado di Universidat Nashonal (UoC) a duna un presentashon tokante ‘Finanserio’ kual ta un programa di literasia finansiero pa hóben. Dos hóben studiante di UoC tambe a kompartí nan eksperensia di interkambio ku Erasmusplus a finansiá pa medio di un presentashon informativo i un VLOG sumamente inspirashonal.
En konklushon, e di kuater edishon di EU Funds Week a resultá un éksito kompleto danki na bon trabou di EU Desk Curaçao (MEO), Europe House Aruba, International Desk Bonaire, agensia Erasmusplus NL, Nuffic, Europe Direct, RVO i tur otro partnernan ku a yuda hasi e edishon aki posibel.


text:
Departamento di Enseñansa Aruba (DEA) tin e sumo placer di anuncia cu a publica 21 buki digital pa mucha na Papiamento y pronto lo publica mas pa yega na un total di 60 buki.
Esaki ta riba e website di Storyweaver, cu ta un plataforma digital, caminda por lesa storia online. Ta trata di traduccion for di otro idioma cu ta publica caba riba Storyweaver, caminda por lesa storia online den diferente idioma.
E plataforma tin como meta pa mas mucha na mundo tin
acceso na buki pa lesa. Riba e websitenan di DEA www.papiamento.aw y www.ea.aw tambe por haya un link pa e
bukinan digital.
Pa medio di traduccion di buki digital, DEA ta desea di promove lesamento y desaroyo di idioma cerca nos muchanan na Papiamento, e idioma materno di mayoria di nos muchanan na Aruba.
Di e manera aki DEA ta contribui tambe na proteccion y preservacion di nos dushi idioma Papiamento. Diadomingo venidero, dia 21 di februari 2021, ta Dia Internacional di Idioma Materno.
Esaki ta un fecha cu UNESCO a proclama formalmente na aña 1999 pa hende ta consciente di e diversidad linguistico y cultural na mundo y pa promove multilingualismo.
E iniciativa pa e dia aki a bin di parti di Bangladesh, caminda riba 21 di februari 1952, na Dhaka (e tempo aya Pakistan), morto a cay pa motibo cu gobierno no kier a reconoce e idioma Bengali (Bangla) como un di e idiomanan oficial di Pakistan, maske cu esaki tabata e idioma di mayoria
den e region.
Esnan cu a tuma e iniciativa, a pidi Nacionnan Uni pa tuma un paso pa salba e idiomanan di mundo for di extincion. E aña aki e tema di UNESCO ta: promove multilingualismo pa inclusion den enseñansa y sociedad.
Segun UNESCO, diversidad linguistico ta wordo menasa y mas y mas idioma ta disparce. 40% di e poblacion na mundo no tin acceso na enseñansa den un idioma cu nan ta papia of compronde.
Pero UNESCO ta mira cu tin un adelanto riba tereno di enseñansa
multilingual basa riba idioma materno. WWW.EA.AW, WWW.PAPIAMENTO.AW, +297 528 3400, STADIONWEG 37, ORANJESTAD, ARUBA
Na Aruba e pensamento aki a cristalisa den SAM: Scol Arubano Multilingual. Gran mayoria di e scolnan primario na Aruba ta bay ofrece enseñansa na Papiamento, haciendo uzo tambe di e otro idiomanan mas uza den comunidad di Aruba, cu ta Hulandes, Spaño y Ingles.
Segun cifra di e Censo piloto di 2019, e idioma mas uza na cas ta Papiamento (80%), eventualmente uza banda di un of mas otro idioma. Pa por ofrece enseñansa di y na Papiamento y pa preserva y proteha e idioma mas uza na Aruba, gobierno mester cumpli cu cierto condicionnan riba tereno di idioma.
Un di e condicionnan aki ta desaroyo di material pa
lesa. Pa mas informacion por acudi na nos websitenan www.papiamento.aw y www.ea.aw. Tambe
por sigui nos via e medionan social Facebook y Instagram @EducationAruba y
@PapiamentoAruba.


text:
Apenas e di cuatro luna di aña a cuminsa, y ya e organo administrativo di gasto medico tin su relato financiero pa aña 2016 cla. Ademas e relato ta libremente accesibel riba nan website pa tur hende por lesa esaki. “Zo hoort het”, nan lo bisa na Hulandes. Lastima cu te awe esaki ta un excepcion positivo en bes di regla entre e entidadnan liga na gobernacion.
Compara cu e secresia absurdo cu ta reina ainda den mayoria di e empresanan estatal, cu WEB Aruba NV como un excepcion faborabel, por bisa cu nos cultura di administracion publico ta haci imposibel pa maneha asunto financiero manera mester ta. Naturalmente e opinion tocante e diligencia den administra y proceso resultadonan anual ta keda para los di opinion encuanto e cifranan mes.
Pa por duna un opinion acerta tocante e altura di gasto y entrada, ta importante pa no perde for di bista e contexto general cu ta existi pa e operacion aki. Y e contexto ey no ta faborabel pa purba mantene e aumento di gasto na un minimo. Pa cuminsa mester tuma na cuenta nos poblacion, cu dia pa dia ta consisti di mas persona di edad avansa. Nos ta den e proceso cu ta hibando nos na un poblacion cu aki 10 aña lo tin cerca di 25% riba edad di 60 aña. Y persona di edad naturalmente tin hopi mas gasto medico cu hende mas hoben. Tambe gasto medico ta influencia pa prijs di remedi y aparatura medico cu mester importa, riba cual como teritorio chikito ta dificil pa tin control. Cu e facilidadnan limita pa intervencion medico mas complica, nos ta keda depende riba manda pashent pa exterior pa tratamento medico, cu simplemente ta representa un costo creciente tambe, sigur pa e nivel di calidad cu nos ta spera.
Mirando tur esaki, no mester ta un sorpresa cu aña pasa tabatin un aumento di gasto di 5,9% den cuido medico, y un aumento di 5,2% pa loke ta gasto total. Bastante mas halto cu den e añanan anterior, cu tabatin solamente 2013, cu 3,8% di aumento di gasto relaciona cu cuido, cu tabata yega cerca di e 5,9% di 2016. Cu 0,4% na 2013, y 1,2% na 2015 den aumento di gasto di cuido, den e ultimo 5 añanan e costonan di cuido medico tabata bastante bon bao control. Como causa pa e aumento na 2016 e organo ta mustra riba factura pa tratamento den exterior cu ta yega cu cierto retraso y di cual no por conoce e suma final. Den su totalidad un resumen bastante positivo, tumando na cuenta desaroyo global den gasto medico. A menos cu un persona lo tin motibo pa cuestiona e cifranan riba nan mes. Nos no tin. Pero si nos tin pregunta cu no tin di haci directamente cu e ‘performance’ di e organo, sino mas bien cu e direccion cu nos ta bay como pais den e proximo añanan.
Tin e preocupacion cu e cuido medico den cierto aspecto no ta optimal. Esaki ta conta por ehemplo pa e periodo di espera pa loke ta dokter di cas y pa specialista. Por mehora eficiencia talbes, pero a final de cuenta por ta cu aumento di capacidad ta necesario, loke ta implica mas gasto. Tambe nos ta mira e gastonan extra di e servicionan nobo manera aumento di capacidad pa tratamento den oncologia y cardiologia na Aruba mes. No necesariamente esey ta bay resulta den gastonan total mas abao. Tambe tin e costonan di renobacion di hospital, di cual nos no sa cuanto skelet tin den cashi ainda. Nos a haya basta sorpresa desagradabel caba.
Pero mas cu tur cos ta e desaroyo previsto pa loke ta e banda di entrada destina na AZV, directo y indirectamente, ta preocupante. Ta remarcabel cu den e relato aki mes AZV ta premira un stagnacion di entrada di prima na 2017, mientras cu gobierno ta premira aumento grandi di tur entrada, a base di e actividadnan economico cu e rehabilitacion di e refineria lo trece cu ne. Normalmente, crecemento economico ta trece aumento di loonbelasting, y di primanan social y medico. Tambe di BBO/BAZV. Straño anto cu AZV ta proyecta un aumento di Afl. 1 miyon di BAZV, cu ta menos cu un 1% di aumento. Nan sa algo cu nos no sa? Of nan, mescos cu nos, no ta tuma e storianan color di oro di e refineria como punto di salida solido?
Con tal cu si no lo tin e actividadnan planifica na San Nicolas, anto nos ta cay keda cu e rendimento di nos economia a base di turismo y consumo priva, cu desde aña pasa ta den recesion. E cifranan di AZV ta mustra cu ta esaki nan tambe ta proyecta. Y si esey resulta berdad, di unda e entradanan necesario lo mester bin? Aumento drastico di BAZV, pa crea mas entrada? Aumento di prima di AZV pa trahado y empresario?
IMF recientemente a indica caba den e direccion aki, tambe pa drasticamente kita full e peso di AZV for di riba presupuesto. Tempo pa tur partido cuminsa duna nan pensamento. Nos ta pendiente.


text:
YU’I KORSOU ILSE MARREVEE TA PRESENTA “HISTORIA DI KORSOU”
WILLEMSTAD - Despues di tres aña ku e yu’i Kòrsou Ilse Marrevee a traha riba e buki “Curaçao Geschiedenissen”, porfin esaki ta kla i ku e por a entregué na su pueblo.
Ilse Marrevee, ta bini di mayornan hulandes, pero a nase na Kòrsou na aña 1962. Su tata tabata duna lès na St. Thomas College. Ku su dos aña, el a regresá Hulanda. Na Hulanda e ta skirbi pa korantnan i ta hasi programa pa radionan tambe.
Tres aña pasa, Ilse Marrevee a disidí regresá su isla natal. Den promé instante e no tabatin intenshon di skirbi buki, pero despues di tres siman e idea a bini serka dje pa tòg skirbi un buki di Kòrsou. Pero kon e buki mester a bini, i ken mester a bai den e buki, Ilse Marrevee no tabata sa.
Ilse Marrevee a disidí pa skohe hendenan ku tin un “background” basta amplio, i di diferente gremio di nos komunidat. E personanan ku el a skohe ta konta parti di historia di nan famia. Ku esaki Ilse Marrevee ta kere di por a kubri gran parti di historia di Kòrsou.
Esnan entrevista ta Rose Mary Allen, Gibi Bacilio, Ram Boolchand, Agustin Diaz, Valdemar Marcha, Michèle Russel-Capriles, Jaime Saleh i Wim Statius Muller.
Banda di historia di e personanan ariba menshoná, tambe por haña fragmento nan for di vários buki di e konosido eskritor lokal, Boeli van Leeuwen. Konsientemente Ilse a skohe e teksto nan for di buki di van Leeuwen, pasombra e tekstonan no ta bini serka e personanan ku el a entrevista manera pobresa, yu’i djafó, kon bida dje yu’i Kòrsou ta etcetera.
Ilse Marrevee a bini ku historia di Kòrsou, ya ku e ta di opinion ku bo mester sa bo orígen promé ku bo skirbi di futuro.
Den e buki tambe por haña hopi foto mira for di kolekshonnan priva, komo tambe otronan ku Ilse Marrevee a haña via instansianan.
For di mañan e buki ta optenibel na bukhandelnan, kaminda por hañ’é den dos vershon, esta na hulandes i ingles.
Naturalmente Ofisina di Turismo di Kòrsou (CTB) a yuda den realisashon di e buki históriko aki di Kòrsou.
WILLEMSTAD - Ilse Marrevee ku su buki den man, instantenan promé ku e abordá un avion rumbo pa Ulanda.
« Terug naar Curaçao Geschiedenissen


text:
Cosecha ta hopi, trahado ta poco, ta loke cu Atan Lee a expresa, treciendo un mensahe di speransa pa nos comunidad. Awor aki mes Cristo ta memey di nos, sin ningun duda. Pakico Atan Lee a scoge 3’or di atardi pa dirigi na pueblo? Cristiannan rond di mundo cu ta stima Cristo, ta recorda cu pa 3or di atardi, el a entrega su mes pa nos.
E tambe, apesar cu e ta yiu di Dios, a sufri na bida e menosprecio. Despues pa sufri un sufrimento cruel, sabiendo cu e lo bay muri un morto cruel. El a sufri bochorno, ora cu nan tabata grit’e. Otronan el a salba, pakico e no ta salba su mes awo.
Esey no ta basta. Nan a bati’e cruelmente, corone’ cu un corona di sumpia, traha di mata di hubada, cu ta dorna e caminda cu ta hiba nos na kapel di Alto Vista.
Esaki ta pa nos corda ora nos mira e sumpianan grandi cu nos bay Kapel di Alto Vista. Sigur e mensahe aki ta trece speransa den nos curason, treciendo palabranan di consuelo den e temponan duro aki.


text:
Recientemente Minister di Desaroyo Teritorial, Infrastructura y Medio Ambientee Marisol Lopez – Tromp tabata na Fundacion Parke Nacional Aruba (FPNA) riba invitacion di Minister Lampe, encarga cu enseñansa pa presentacion di un proyecto relata na salud, medio ambiente y enseñansa.
Den e presentacion FPNA y docentenan a duna splicacion di e ‘les material’ pa muchanan di kleuter y basisschool poniendo enfasis riba salud y bon calidad di bida pa nos muchanan.
Minister Lopez – Tromp a expresa di ta contento pa por tabata presente pa e presentacion y como Minister encarga cu medio ambiente ta di opinion cu mester sigui conscientisa nos muchanan mas riba e tema di medio ambiente.
Si para keto unrato riba temanan cu ta keda bin dilanti for di comunidad relaciona cu medio ambiente, ta ripara cu ta e parti di molester di ciudadanonan ta keda presenta. Pues ora presenta un molester of keho, ya caba ‘algo’ a sosode cu no ta agradabel pa habitantenan. E concepto presenta pa FPNA ta netamente e parti preventivo, di con ta siña nos muchanan pa anda cu e parti di cuminda, salud, desperdicio y mas. Aspectonan cu Ministerio tambe lo sigui enfoca riba dje pa yega na un medio ambiente mas limpi y mas saludabel.
E proyecto aki sigur ta uno cu Minister Lopez – Tromp a duna di conoce cu e lo bolbe bishita pa mira con el desaroya. Pero sigur lo bishita FPNA cu ta resorta bou di e Ministerio na otro ocasion, pa trata otro aspectonan cu ta importante pa e organisacion.


text:
Pandora Papers ta e nomber cu a duna e investigacion periodistico basa den un importante filtracion di documentonan confidencial di 14 proveedor di servicio offshore dedica na creacion di empresanan na paisnan manera Panama, British Virgin Isles y Bahamas. Na Spaña, El País y e cadena di television La Sexta ta partners den e proyecto aki, cu a conta cu e colaboracion di mas di 600 periodista di 117 pais bou coordinacion di International Consortium of Investigative Journalists (ICIJ). E otro medionan cu a participa den e proyecto, considera e colaboracion periodistico mas grandi di historia, ta inclui entre otro: Le Monde (Francia), The Guardian (Reino Uni), The Washington Post (Merca ), L’Espresso (Italia) y La Nación (Argentina).
Den e transcurso di casi dos aña, a analisa mas di 11,9 miyon file, incluyendo documentonan di texto, spreadsheets, emails y imagennan. Tin oprichtingsaktes, lista di accionistanan, factura, paspoort, registro di biahe… Hunto nan ta forma un snapshot instantaneo di e banda scondi di e finanzanan internacional y clarifica e secretonan di e paraisonan fiscal y e profesionalnan cu ta fungi como un brug. E leak ta apunta na mas di 27.000 compania crea entre 1971 y 2018, y alrededor di 30.000 di nan beneficiarionan. Entre nan tin 751 empresa vincula cu Spaña.
Cua ta e figuranan publico relevante cu ta aparece den Pandora Papers? E investigacion a revela e bienes secreto, acuerdonan confidencial y fortunanan scondi di e rico- y poderosonan: mas di 330 politico y personanan cu cargonan publico (90 di nan Europeo), 15 Hefe di Estado na Latino America ta entre e figuranan actual y pensionado, 46 lider empresarial Ruso rico cu influencia grandi politicamente, y 133 multimiyonario di e lista di e riconan di e revista Forbes.
Riba e escenario internacional, den e nombernan destaca ta inclui e presidente Chileno, Sebastián Piñera, ken a sconde shares di un empresa minero, ex-managing director di Fondo Monetario Internacional Dominique Strauss-Kahn, cu a evita di paga impuesto tempo cu e tabata traha como consultant. Tambe t’ey e Rey di Jordania, Abdullah II, hunto cu su 30 empresanan y tres mansion na Malibu, y e prome minister Checo, Andrej Babis, cu a utiliza un network offshore pa cumpra un chateau cu tin un cinema y dos piscina.
Rey di Jordania, Abdullah II Andrej Babis Ex-prome minister Britanico Tony Blair y su casa Cherie Raffaele Amato Claudia Schiffer
Tambe ta aparece ex-prome minister Britanico Tony Blair y su casa Cherie, cu a cumpra un edificio victoriano na Londen balora na $ 8,8 miyon (€ 7,6 miyon). Tambe tin e figuranan di criminal manera Raffaele Amato, e capo di e mafia di Camorra Italiano cu a inspira e pelicula Gomorra, y cu a wordo deteni na e ciudad Spaño Málaga na 2009. Tin algun strea di e mundo di moda y entretenimento tambe manera Claudia Schiffer, Julio Iglesias y Shakira. Entre e caranan conoci di e mundo di deporte ta aparece e nombernan di Carlo Ancelotti y ex- entrenado di FC Barcelona Pep Guardiola.
Julio Iglesias Shakira Carlo Ancelotti Pep Guardiola Luis Miguel
Den e investigacion Pandora Papers a revela e nomber tambe di e cantante, Luis Miguel, cu a cumpra na 2013 su yate Sky a traves di un empresa fantasma yama, Skyfall Marine Limited, crea p’e hunto cu su ruman Alex Basteri y su ex-asistente Joe Madera. Luis Miguel ta aparece, cu 50 mil shares como e unico doño di e compañía, segun un aandeelbewijs fecha 13 di juni 2013. Segun e documentonan obteni pa El País, Skyfall Marine a wordo crea cu un solo proposito: cumpra Sky. Den e documentonan tambe ta constata cu e placa pa e compra ta bin di e fortuna personal di Luis Miguel.


text:
Share this on WhatsApp
Hopi ta esnan cu ta bin cu e pregunta, kico por haci pa luci miho posibel durante un prome cita, especialmente pa purba garantisa un segundo oportunidad.
Prome cu tur cos, tene na cuenta cu esaki ta un persona cu bo no conoce y cu no conoce’bo. Pues, esaki lo bay ta un cita pa sera conoci cu un persona nobo. Durante un prome cita, tin tres factor cu lo determina e probabilidad di un segundo cita: atraccion fisico, kimica y caracter.
Atraccion fisico
Den un mundo ideal, bo apariencia fisico no ta importante. Sin embargo, den e mundo real esaki si ta e caso. Dicon? Wel, e prome cos cu e persona nobo aki lo sera conoci cune ta bo fisico. Si esaki mustra interesante p’e, e lo ta mas entusiasma pa sa mas di’bo. Cada hende tin un gusto personal pa locual ta trata aspectonan fisico. Pero, mescos cu den caso di un entrevista di trabou, e prome impresion ta conta. Pues, si bo ta planeando un prome cita, zorg pa bo ta e miho version posibel di bo mes, cuminsando cu bo apariencia fisico.
... zorg pa bo ta e miho version posibel di bo mes, cuminsando cu bo apariencia fisico.”
Hende muhe, cuminsa pa zorg pa cabey bon cuida, cuero hidrata, huñanan limpi y netjes y evita demasiado make-up of demasiado perfume. Pa e hende homber, un bon corte di cabey, barba y huñanan bon cuida, colornan cu ta cuadra y un holo limpi ta cosnan hopi atractivo. Pa ambos ta conta, djentenan blanco, limpi y un bon aliento. Bisti algo adecuado pa e ocasion, dependiendo di e luga na unda e cita lo tuma luga. Claro cu tin mas detaye cu lo por menciona, pero esakinan ta algun ehempel di cosnan cu hendenan sa ripara di otro durante e prome cita.
Kimica
Pa locual ta trata Kimica, esaki ta depende di si bo ta ‘klik’ cu e persona of no. Cierto cosnan, manera un sentido di humor of opinion similar y e sintimiento di por ta ‘bo mes’ den presencia di e otro, ta mustra den e direccion di un bon kimica. Esaki no ta cos cu bo por prepara pe, pero si e ta algo cu pa hopi hende ta “make it or break it” durante un prome cita.
Caracter
E manera cu bo ta expresa bo mes, ta duna e otro un prome impresion tocante bo caracter. Kico pa bisa y no bisa? Esaki ta un pregunta cu tambe sa bin dilanti bastante biaha. Importante ta pa bo por sinti’bo liber pa expresa bo mes, pero tin algun punto cu mester tene cuenta cun’e y cu hopi bes ta resulta hopi iritante, no solamente pa e otro persona pero kisas tambe pa tercera personanan cu ta presente durante e prome cita.
Evita lo mas posibel e siguiente actitud:
- Haci joke dobel sinti of cu no ta pas
- Papia cu voz halto of uza palabra malo
- Papia di manera discriminatorio of arogante tocante otronan en general
- Demostra mal manera ora di trata cu waiters of esnan cu ta sirbibo durante e cita
- Bebe alcohol di manera excesivo
- Contesta mensahenan di celular regularmente durante e cita
... observa con e ta expresa su mes tocante su ex(nan).”
Sumamente importante
Evita papia di bo ex(nan). Esaki por haci solamente si e otro persona habri e combersacion tocante esaki. Si esaki ta e caso, evita bay den detayes, pero observa con e ta expresa su mes tocante su ex(nan). Si bo ripara cu constantemente e ta referi na nan di manera sumamente denigrante, pintando su mes cada bes como victima, probablemente ta trata aki di un persona cu no a ‘get over’ su ex(nan) ainda of cu no sa di para responsabel pa su actonan y cu den un eventual futuro cu’bo tampoco lo sa di admiti su propio erornan. Red flag.
No laga demasiado cosnan personal los durante e prome cita.”
No laga demasiado cosnan personal los durante e prome cita. Corda cu aki ta trata di un persona cu bo no conoce y cu no tin mester di sa bo bida completo den e prome cita.
Mantene un aire di misterio
Esaki lo alimenta e interes pa sa mas di’bo. Djis smile, scucha cu atencion y sea amabel. Si e interes tey, lo tin hopi mas oportunidad pa combersacionnan mas profundo.
Desiree Swaen ta un Coach profesional certifica, specialisa den bida, relacion, sexualidad, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Si bo ta buscando manera pa preveni griep y otro infeccionnan, e prome paso ta pa bishita bo supermercado preferi. Planea bo cuminda pa inclui e 5 alimentonan aki. Un nota importante ta cu niun suplimento lo cura of preveni griep y otro infeccionnan.
Frutanan Citrico
Mayoria di hende ta bay direct pa tuma vitamina C despues di haya griep. Esaki ta pasobra e ta yuda fortalece bo sistema inmunologico. Vitamina C ta aumenta e produccion di ‘witte bloedcellen’ cu ta yuda combati e infeccionnan. Casi tur fruta citrico tin un contenido halto di vitamina C. Cu tanto variedad ta facil pa agrega un di nan den cualkier cuminda.
E frutanan citrico popular ta inclui:
Apelsina
Grapefruit
Mandarin
Lamoenchi
Limon
Tene na cuenta cu si, mientras vitamina C por yuda bo recupera di un griep mas lihe, ainda no tin evidencia cu e ta efectivo contra Covid.
Promenton Cora
Hopi hende ta pensa cu e frutanan citrico ta esnan cu tin un cantidad grandi di vitamina C compara cu otro fruta of berdura, pero no ta berdad. Un promenton cora ta contene casi 3 biaha mas vitamina C (127mg) compara cu un apelsina (45mg), y tambe e ta contene beta carotene. Ademas cu e ta boost bo sistema inmunologico, vitamina C tambe ta yuda pa bo mantene bo cuero saludabel. Beta carotene, cu bo curpa ta converti na vitamina A, ta yuda mantene bo wowonan y cuero saludabel.
Broccoli
Broccoli ta contene hopi vitamina y mineral, manera vitamina A, C y E, tambe e tin fibra y un variedad di antioxidante. Broccoli ta un di e berduranan mas saludabel cu bo por pone riba bo tayo. Pa mantene e balor nutricional di e broccoli intacto, ta importante pa cushin’e menos posibel. Investigacionnan ta mustra cu ‘steaming’ ta e miho manera pa cushina berdura y toch mantene mas nutriente di e cuminda.
Almendra
Ora ta trata di preveni y combati griep, vitamina E ta keda den segundo luga compara cu vitamina C, pero e antioxidante poderoso aki ta clave pa tin un sistema inmunologico saludabel. E ta un vitamina ‘fat-soluble’, cu kiermen cu e ta rekeri e presencia di vet pa e wordo absorba corectamente. Noten, manera almendra, ta yena cu vitamina y e vetnan saludabel.


text:
Kralendijk- Ni 24 ora despues ku gezaghèber Edison Rijna a anunusiá un suavisashon di medida i un bahada di en nivel di riesgo di kategoria 4 pa nivel di riesgo kategoria 3, tin 6 kontagio nobo di Covid-19 den un solo tiru.
Hopi hende no ta realisá ku e sifranan ta hopi mas negativo ku ta e kaso na Kòrsou kaminda ku den mas ku 600 hende ku a tèst, tabata dos dia konsekutivo sin un solo kaso nobo di Covid-19, kaminda ku na Boneiru den apenas 36 hende, a sali 6 hende positivo. Esaki ta un porsentahe positivo di 17%.
Hoben
Dr. Marina Luinstra-Passchier ayera a indiká ku awor tin kontagio nobo voral bou di hobenan rondó di 20 aña. “Ya pa basta dia no ta mira un solo kontagio den e grupo di hende riba 60 aña’, asina Luinstra-Passchier a bisa. E dòkter a agregá ku ta nèt hendenan relativamente yòn de e kategoria di 20 aña bai ariba, tin hopi kontagio nobo. Segun e dòkter a bisa, hopi biaha komportashon iresponsabel, manera hasimentu di fiesta ámbos bou di hoben lokal i esnan ku ta bishitá ta kondusí na un situashon kaminda un solo hende, ta afektá hopi otro hende.


text:
Riba Diabierna, DIARIO a haya sa cu e Ministronan actual a keda satisfecho cu encuentro cu Secretario di Estado van Huffelen
Secretario di Estado Alexandra Van Huffelen durante su bishita cortico pa conoce, a tene diferente reunion y tambe a haci algun bishita pa haya un bista di loke ta biba den nos comunidad. Diaranson el a reuni cu Conseho di Ministronan pa cera conoci cu Ministernan di Gabinete Wever-Croes. Esaki tabata e prome bishita di señora van Huffelen na paisnan di Reino den e parti Caribense.
Durante Conseho di Ministronan, varios topico actual a worde trata na unda cu Gobierno a informa e Secretario di Estado e inkietudnan y maneho responsabel cu ta hibando na Aruba pa recupera y para riba propio pia atrobe mas lihe posibel.
Despues di e encuentro aki cu van Huffelen, ministernan a expresa nan satisfaccion di con e encuentro cu Secretario di Estado a bay, kende a mustra comprension pa e preocupacionnan cu nan a trece dilanti.
Secretario di Estado van Huffelen a expresa su satisfaccion con e encuentro cu Conseho di Ministronan a bay y a scucha cada preocupacion y tambe e maneho cu Aruba ta hibando, estableciendo tambe e base pa un relacion estrecho den Reino.
Prome Minister Evelyn Wever-Croes a expresa: “E reunion di Conseho di Minsiter cu Secretario di Estado Alexandra van Huffelen tambe tabata uno hopi positivo. Secretario di Estado ta bay back Hulanda cu siguridad cu e laso a worde estableci pa sigui traha hunto pa un futuro bunita pa Aruba”


text:
E añanan ta e pasonan, e bida, ta e trapi.
Largu òf kòrtiku, Dios so por midié.
I e porta, e porta grandi deseá, Dios so por ser’e , por habrié.
E pasonan ta diferente: algun ta skur,
otronan den solo, den e lus kla di e streanan,
Ku alanan di angel; harpanan selestial; algun skama den mannan di e tormenta.
Pero tur ta pasonan; tur ta kore den e kondishon humano.
Stap pa stap, tur kos ta bai poko poko.
Señor, kon inkredibilidat por ta posibel,
imaginá, bo mes, ku na final di e kaminda, despues di ansiedat inmenso, bo
haña e porta será, —-i nada mas?
Maria Fernanda Castro
Mi ke subi mi pasonan den mi alma levemente, puresa den mi kurason i amor den henter kaminda ku mi bai.
Paso no ta basta subi, bo mester ta sigur kiko bo ta kontra ora e porta na final di trapi habri.


text:
Como politico nobo bo no tin idea loke bo lo confronta ora bo sali den pueblo bishita cas y comparti e plan cu bo partido tin pa siguiente gobernacion. Tumando e curashi pa drenta e arena politico bo ta expone bo mes y bo famia te hasta bo futuro. Pero si nos stima nos pais y nos kier mire progresa, ta importante cu nos no solamente para na banda y critica pero tin e balentia di tuma e reto.
Como nobato bo no sa kico pa spera, e ta exigi hopi tempo y energia mental. Bo mester ta den pueblo y scucha kico nan dolor y deseonan ta y asina formula un maneho cu lo por alivia esaki y trece seguridad y salud entre otro pa nos hendenan. Bishitando casnan den diferente bario bo ta tende y sinti loke ta biba den nos pueblo. Loke a resalta hopi ta con nos hendenan kier nos pais y kier mira e mihor gobierno sinta. Nan ta consiente di e situacion actual y kico mester wordo haci pa cu e futuro. Tambe mi por a experiensa un politica di antaño na unda e pueblo ta wordo acerca cu promesanan bashi a cambio di nan voto. Hopi ta e casnan cu mi a drenta y directamente mi ta wordo puntra of miho bisa si bo duna mi un trabou, subi mi onderstand, duna mi un cas, paga mi utilidadnan mi lo duna bo mi voto. Mi a bin compronde cu durante campaña tur cos ta wordo priminti pa por haya bo voto.
Como un persona cu nunca tabata un politico e ta impactami mirando con nos pueblo ta wordo manipula pa un voto. E bienestar general no ta importante, e poder di goberna ta prome. Un otro aspecto cu mi a ripara cu hopi hende tin miedo di expresa pensando riba e represalia cu por bin. Mi a evita casnan cu bandera di otro partido y a concentra riba esnan cu no tin. Varios ta biba cu temor real cu loke e gobierno a duna nan (esey nan ta pensa mientras cu ta deber di gobierno) cu e lo wordo kita. Nan a perde nan voz pa miedo.
Cu pasenshi, scuchandonan y comprondiendo nan puntonan di bista, mi a conclui cu e precupacionnan di mas grandi ta:
- Nan no ta sinti nan mes mas sigur y ta pensa cu cualkier momento lo por presenta antisocialnan cu lo por atracanan of pone nan bida na peliger
- Bida a bira hopi caro, e placa no ta yega pa nan canasta basico, cada bes awa, coriente , belasting ta subi y tur sorto di medida cu nan no por wanta cabes riba awa
- E cuido medico tin nan hopi precupa, specialmente esnan di mas edad. Antes nan por a yega na nan docter sin problema. Awo e ta un caminda di cruz y pa un specialista ta dura lunanan
- Tin cu ta wardando mas cu 10 aña sin tende nada y mas cu tur ta mira terenonan wordo regala na otronan pa haci negoshi
- Nan yiunan cu caba cualkier scol ta pasa masha duro pa haya trabou.
- Deporte y recreacion. Specialmente despues di scol. Nan barionan no ta ofrece nada pa nan yiunan y mayoria di mayornan ta traha y e hobennan aki ta keda sin supervisionm y no tin actividadnan sen nan bario pa por mantenanan ocupa.
Mi pregunta ta si e precupacionnan aki ta biba den e pueblo, kico e gobierno aki a haci. Tin critica riba nos seguridad. Polisnan no ta contento, no tin material di trabou, nan ta understaffed y overworked.
Pa por cumpli cu e prestamonan barbaro pa infrastructura a sacrifica e poder di compra door di impone impuestonan halto. Despues di 18 aña di introduccion di AZV a bira tempo pa evalua esaki di cerca. Ta comprendible cu no tin fondonan ilimita, pero si esun cu ta paga pe (e pagado di belasting) ta sinti cu e no ta haya e cuido cu e merece anto ta tempo pa evaluacion di e sistema.
Mamanan soltero, famian di menos recurso ta sclama pa un vivienda y ta warda tanto aña, sabiendo cu gobierno su responsabilidad pa ley ta percura pa 800 cas. ( 8 biaha 800 = 6400) unda nan a keda? Cu escandalo rond di permiso na unda trabounan di yiu di tera ta wordo otroga pa medio di ontheffing. Nos por compronde e dificultad. Por ultimo 8 aña nada, pero nada a wordo haci cu e facilidadnan deportivo of programanan den bario.
Plataforma nobo POR a mira e necesidad di pueblo y lo ta e cambio. E cultura di dunami pami vota, e cultura di miedo pa represaya mester transforma den corage pa un rumbo nobo pa nos pais. Bo lo tin e oportunidad pa ta e causa di e cambio. 22 di september ta e fecha.


text:
Kralendijk- Aunke ku e kantidat di kaso na Boneiru ta parse di ta sabilisando, e porsentahe di hende ku ta bai test i sali positivo, e asuna ‘positive test ratio’ ta keda masha haltu na Boneiru, ku kasi 44% di ayera pa awe.
Esaki ta un señal ku ketu bai tin hopi hende kontagiá na Boneiru, i nan ta sigui pega otro hende rondó di nan tambe.
Awe 24 di mart 2021 tin 455 kaso aktivo di Covid-19 na Boneiru. 3 di e kasonan aktivo ta bishitante di Boneiru. Di e 165 personanan ku a tèst ayera, 73 a resultá di ta positivo.
79 hende a rekuperá di Covid-19. En total tin 16 persona den hospital. Tin 6 persona hospitalisá na Boneiru. A transportá 4 persona pa hospital na Kòrsou i 1 persona pa hospital na Aruba.
3 personá ta hañando kuido intensivo den hospital na Boneiru.


text: Diahuebs atardi a drenta informe di cu tin algun chabalito ta humando marihuana memey di e containernan na Shiribana, mesora a dirigi un patruya na e sitio. Na yegada di e patruya a bin haya e muchanan net ora un a caba di sconde algo memey di e containernan. Polis a papia seriamente cu e muchanan ey di e dañonan cu esaki ta causa na nan y nan futuro. Aunke cu ya caba nan ta den e wega toch polis a haci su esfuerzo pa e hobencitonan ey menor di edad stop di haci esey riba caya. Si nan kier haci esey aunke cu ta malo pero nan bay hacie na nan cas pero no riba caya ya cu nan lo por haya nan mes envolvi cu justicia.


text:
WILLEMSTAD- 28 di ougùstùs 2019 – Kòrsou kompletu i bishitantenan internashonal ta kla pa eksperensiá e di nuebe edishon di Curaçao North Sea Jazz Festival (CNSJF),e evento musikal di mas grandi den region di Karibe. Meskos ku añanan anterior Ofisina di Turismo di Kòrsou (CTB) a sòru pa promové e festival den su merkadonan prinsipal i tambe trese medionan di komunikashon for di eksterior pa bin Kòrsou i kubri e gran evento aki.
E aña aki CTB a invitá un total di 43 periodista for di eksterior pa brinda kobertura na CNSJF 2019. E periodistanan prosedente diAlemania, Aruba, Canada, Colombia, Estádos Unídos, Hulanda, Sint. Maarten, Sürnam i Trinidad and Tobago ya ta na Kòrsou. E medionan di komunikashon ta entre otro Caracol Radio, GQ Germany, NPO Radio 2, One Caribbean Television, Surinaamse Televisie Stichting, Toronto Sun, Trinidad Express Newspapers i Vibe.com. Ademas di kubri e festival, e miembronan di prensa lo partisipá tambe na un programa spesial ku CTB a hinka den otro pa asina nan haña oportunidat pa konosé un tiki mas di loke nos isla tin pa ofresé. Un danki ta bai na tur partner den sektor di turismo pa nan kolaborashon, partikularmente Land Huis Jan Thiel & Livingtsone Jan Thiel Resort. For di awe CTB ta felisitá Fundashon Bon Intenshon ku e di nuebe edishon di CNSJF.


text:
(LaPatilla) – Den e recien desaroyo entorno posible reanudacion di negociacion entre gobierno Chavista y oposicion, a surgi e tema di e orden di captura Mericano contra Maduro, y e 15 miyon dollar di recompensa pa duna informacion cu por conduci na detencion di e lider Chavista, cu Merca no ta reconoce como presidente legitimo.
Aparentemente awor oposicion ta dispuesto pa discuti acuerdo encuanto flexibilizacion di e sancionnan economico, mihor condicion pa eleccion y pacto di convivencia, pero no ta mustra dispuesto di papia na mesun nivel di un eventual revocacion di e orden di captura y enhuiciamento di Maduro.
Tabata presidente Colombiano, Gustavo Petro, ken lo a propone e idea despues di participa na un reunion priva na Paris cu delegacion di Chavismo y oposicion, y presidente di Argentina y Francia, como tambe canciyer di Noruega, pais garante di e dialogo. Segun e mandatario Colombiano, Estadonan Uni “tin algun variable pa considera” pa fomenta acuerdo politico na Venezuela y ta esun cu, segun Petro, lo mester rectifica e procedimentonan contra Maduro, cu vista riba eleccion presidencial husto na 2024.
“Con por tene eleccion liber si tin un premio riba cabez di miyones di dollar pa nan mata bo?,” e presidente Colombiano a reclama. Petro a propone tambe un amnistia general y un “desbloqueo” di economia Venezolano.
E recompensa a keda anuncia na 2020, dos luna despues cu Merca y 50 otro pais a nenga di reconoce Maduro como presidente legitimo. Pero e no tabata un gesto politico so, pasobra husticia Mericano a cana e caminda di prepara un proceso penal contra Maduro, basa riba delito di narcoterorismo, corupcion, trafico di droga y otro cargo criminal.
Remarcable ta cu recientemente Merca a laga e dos sobrinonan di Celia Flores, esposa di Maduro, den libertad a cambio di libertad pa e ciudadanonan Mericano di Citgo cu tabatin algun aña preso na Venezuela. Sin embargo, e acusacionnan contra Maduro a keda, pero por ta un punto di debate si yega na negociacion entre gobierno Chavista y oposicion.


text:
ORANJESTAD,Aruba
E siman aki sra. Dina Maria ta lansa su buki titula ‘Conoce bo isla’ riba mercado. Esaki ta tuma lugar na Biblioteca Nacional Aruba diabierna, dia 6 maart 2020 di 6or pa 7or di anochi. sra. Dina Maria a skirbi/produci e publicacion aki. sra. Dina Maria ta un persona cu semper ta interesa den e educacion di nos pueblo, specialmente nos muchanan.
Durante su carera di casi 40 aña den prensa, semper sra. Maria a considera medio di comunicacion como un medio di informacion y educacion. Sra Maria a yega di presenta pagina pa mucha den corant, programanan educativo pa mucha na television y tambe radio. Y ta durante esakinan a nace e idea pa bin cu un seccion di busca palabra na Papiamento.
‘Conoce bo isla’ ta e prome serie di buki di busca palabra na Papiamento den cual sra. Maria ta introduci nos pais na nos pueblo den un forma di wega y hopi informativo. Ta trata diferente topico cu tin di haci cu nos pais y di cual e prome edicion ta trata nos bario y cayanan.
Segun Benjamin Romero, autor di e buki ‘E Negoshi di Koffie na Aruba’ y kende tabata un di e promenan pa tira un bista den e buki aki ta comenta: “Conoce Bo Isla ta wordo presenta den un forma creativo. Asina nos tur, specialmente nos muchanan y hobennan, por siña hopi mas di nos pais di un forma agradabel y dibertido. E sorto di actividad aki di busca palabra ta un bon ehercicio pa nos mente, pues e por bira un ehercicio practico pa nos adultonan tambe”.
Un y tur ta keda invita. Diabierna anochi tin oportunidad pa cumpra e prome edicion di e serie ‘Conoce Bo Isla’ na biblioteca na Playa.


text:
Refereenan di Arubaanse Voetbal Bond (AVB) a topa cu e instructor di fitness di CONCACAF, Allan Brown, cu a conduci un test fisico na esunnan cu ta carga maximo autoridad riba veld durante un wega di futbol. E aña aki 7 referee a participa na e test di cual AVB tabata contento cu 4 referee a sobresali.
E biaha aki tabatin 2 referee cu a pasa e test di FIFA Referee y 2 di Assistent di Referee di FIFA. Oslin “Oshi Kock”, Head of Referee, ta corda cu tempo e tabata Assistent Referee, tabatin 4 Referee cu a pasa e test di cual 1 tabata Referee y 3 Assistent di Referee. Pa AVB y e Refereenan, esaki tabata algo historico, pasobra pa prome biaha tin un team di Referee cu a pasa e test. Pa logra haal e test no tabata algo facil, pero a logra y Aruba tin un team.
Asina cu un persona bira Referee di FIFA, e ta riba e nivel internacional unda cu nan por haya un asignacion pa bay afo. Allan Brown a informa e Head of Referee cu e mes a manda tur informacion di e 4 Refereenan pa Brian Hall, Referee di CONCACAF pa asina nan por ta den e panel di FIFA 2019.
E refereenan cu no a logra haal pa ta den e lista di FIFA 2019, mester train pa nan nomber por ta den e panel di FIFA 2020. “Hopi hende ta kere cu Referee ta djis yega veld core, fluit y bay cas. Pero no ta asina”, Oslin Kock a expresa. Refereenan tambe ta train hopi duro.
E aña aki tabata uno hopi fructifero pa Refereenan, pasobra nan tin 11 luna ta trahando cu Fitness Instructor Zoraida de Nobrega cu a yuda hopi Referee. No ta tur Referee tin e mesun ambicion pa bay riba e lista di FIFA, pero esunnan cu a bay riba e lista a traha duro pa esaki. Nan a prepara hopi bon, pasobra tur cos ta training, come bon y mentalmente pasobra e no ta facil.
Tur aña Refereenan tin cu pasa e test. Pero esaki a cambia, pasobra te cu 2 aña pasa mester haci e test 4 bes pa aña. FIFA a cambia esaki y awo ta haci 1 test oficial. E aña aki den luna di April e Refereenan a pasa un test di FIFA cu resultadonan bon pero no tabata oficial. E test oficial tabata esun haci cu e instructor di fitness di CONCACAF Allan Brown.


text:
Cada cuatro aña e discusion ta bin bek riba e topico di tempo liber riba dia di Eleccion. Aruba Trade and Industry Association (ATIA) ta desea di duna pueblo di Aruba y comercio un splicacion practico riba e tema aki.
Pa por elabora riba e pregunta, si un empleado mester haya tempo liber pa eherce su derecho pa vota riba dia di Eleccion, ATIA ta informa lo siguiente. Tanto e Codigo Civil (Burgerlijk Wetboek) y e Kiesverordening ta stipula cu un empleado tin derecho riba tempo liber pa por hasi uso di su derecho di vota.
Segun e Kiesverordening, un empleador ta obliga pa otorga riba dia di Eleccion, entre e ora nan di 8’or di mainta pa 7’or di anochi, cuatro (4) ora laboral consecutivo na su empleadonan cu tin derecho pa vota, a menos cu e empleado ya caba tin liber pa otro rason riba dia di Eleccion.
Ken tin derecho pa votaPa un persona tin derecho pa vota, e mester cumpli cu lo siguiente:- Nacionalidad Hulandes.- Residente di Aruba.
– Mester tin 18 aña di edad riba dia di Eleccion.
– Mester ta registra den registro civil (Bevolkingsregister) riba 7 april 2021.
– Mester a haya su “oproepingskaart”. Si un empleado no a ricibi su oproepingskaart, e por puntra pa un duplicado na Censo.Un empleador tin e derecho pa puntra un empleado pa mustra su “oproepingskaart”.
Kico por ta otro rason? Otro rason por ta por ehempel:
– E empleado ya caba tin liber riba dia di Eleccion.
– Empleado ta traha Part time y tin 4 ora consecutivo liber den orario cu urnanan ta habri riba dia di Eleccion.
– Si e empleado a puntra mitar dia liber.
– Si e empleado tin “bijzonder verlof” pasobra por ehempel su yiu a nace. Empleadonan cu ta liber pa un of otro rason no ta bin na remarke pa e 4 ora nan liber obligatorio y tin cu bai vota den nan mes tempo liber.
Obligacion pa duna liber riba dia di Eleccion
Un dunador di trabou ta obliga pa informa su empleadonan por lo menos un siman adelanta, con nan schedule lo ta riba dia di Eleccion. Censo ta purbando pa schedule tur persona cu derecho pa vota pa por cumpli cu reglanan di distanciamento social, pero cu e orario stipula riba e oproepingskaart no ta obligatorio, pero e ta un sugerencia.
Tabla di tempo liber ATIA ta comparti e tabla aki cu ta resumi e diferente “shifts” (parti ariba) compara cu e ora nan cu e urnanan ta habri (cellnan preto). Segun e tabla, solamente empleadonan cu ta traha e ‘shifts’ di 8am-4pm, 9am-5pm, 10am-6pm y 11am-7pm tin derecho pa haya 4 ora liber riba dia di Eleccion.
Tur otro shift, e empleado tin porlomenos 4 ora pa vota prome of despues di trabou. En conclucion, ATIA ta informa tur dunador di trabou y nan empleadonan pa tene esaki bon na cuenta riba tur e punto nan treci dilanti den e articulo aki pa dia di Eleccion, asina tur hende por eherce nan derecho di votamento.
Al final ATIA kier a recorda tur hende pa haci bon uso di nan derecho pa vota y pa haciele concientemente. Si tin algun pregunta riba e articulo of kier mas informacion, por tuma contacto cu ATIA libremente na info@atiaruba.org.


text: KRALENDIJK – “Tin un plan pa stimulá negoshinan mediano i chikí. Esaki ta loke a bin dilanti, durante reunion di Konseho Insular resientemente, tratando tokante e programa di gobernashon 2019 pa 2023”, Hennyson Thielman, kende ta konsehero di diputado Elvis Tjin Asjoe a bisa. El a menshoná ku empresanan mediano i esnan chikitu ta wesu di lomba di ekonomia. Nan ta konsumí 80 pa 90 porshento di ekonomia. “Pa e motibu aki nos ta deseá pa stimulá e tipo di negoshi aki. E problema mas grandi di nan ta e parti finansiero. Den 2018 a traha un rapòrt di ‘midden en klein bedrijf’ (MKB). Den e plan ta pone kon ta stimulá nan. Den e plan tin pone kon pa guia e empresario i tambe e parti finansiamentu, ku hopi bia ta stòp òf stroba e empresario den e trabou ku e tin. Ta deseá pa yuda diferente manera ku e parti di finansa. Un di e manera nan ku awor ta un regalo ku Q-credits. Debí na e asuntu di Covid-19, nan a pone un asina yamá; ‘overbrugginscrediet’, pa yuda e kompanianan pa pasa e periodo aktual. Komo gobièrnu nos a yuda pa sostené nan den esaki, pa nan por mantené e interes ku mester paga pa un periodo mas largu posibel, ku ta 2 porshento pa 12 luna. Esei ta pa yuda e kompanianan pasa e temporada aktual ku nan finansiamentu nan di máksimo 25 mil dòler. Asina nos ke sigui wak diferente otro forma pa yuda e empresarionan riba e tereno aki”, Hennyson Thielman a bisa.


text:
Kralendijk- Pa djaweps tin atrobe dos kaso nobo di Covid-19. Un total di 27 hende a bai tèst i 2 di nan a resultá positivo. Esaki ta masomenos 7%.
Di otro banda tin mas hende ku a rekuperá. Esaki ta kondusí na un total di 16 kaso aktivo na e momento aki.
Gezaghèber Edison Rijna ta hasi un apelashon riba poblashon pa no bai Rincon pa dia di Rincon. Esaki pa prevení ku e virus di Corona por sigui plama riba a isla. “Ban tene nos mes na e reglanan ku ta konta pa nivel di rieso 4” asina Rijna a bisa. Tur selebrashon pa Dia di Rincon e aña aki lo ta virtual, meskos ku tabata e kaso aña pasá.


text:
Aruba, mescos cu hopi otro naccionnan di isla chikito, no tin data di referencia, ni midimento continuo di diferente indicator ambiental. Cu Surfside Science nos ta bay traha riba esaki den un forma economico pa e por wordo replica. Tur cos cu nos ta bay desaroya nos ta bay comparti. Con pa traha e metodonan pa midi y e data cu ta bay wordo colecta ta bin riba e website ki.
Bou proyecto Surfside Science un team di profesional y studiante local cu experticio den ciencia, technologia, ingenieria, matematica y arte (CTIMA) lo test y desaroya metodo pa monitor medio ambiente di nos costa pa un aña largo na Surfside Bay.
E instrumentonan lo midi
- Calidad di aire: particulate matter, humidity y temperatura
- Calidad di awa di lama: pH di lama (acidez), cantidad di oxigeno den awa di lama, temperatura y conductividad di awa
- Cambio di nos costa: vegetative cover, size of reef islands
- Vegetacion bou awa: sea-floor, shallow reef, and aquatic vegetative cover
DATA
Surfside Science kier contribui na resiliencia di Aruba su ecosistema marino y di costa contra e impactonan di cambio di clima. Surfside Science ta spera di tin 5 sensor instala na Surfside Bay. Nos metodonan lo combina e uso di sensornan electronico, imagen satellite, AI y analysis di potret di bou lama y e resultadonan ta wordo compara y valida dor nos ecologo marino usando metodonan standard cu ta wordo usa generalmente den ciencia. E data colecta ta bay dibiaha riba e website ki pa forma un base pa data cu automaticamente y continuamente por colecta, warda, comparti y analisa data. Tur data ta bay ta accesibel pa uso publico y por beneficia specialmente e personanan local cu ta activo den area academico, fundacionan, studiante y profesional.
SISTEMANAN DI MONITOREO REPLICABEL
Pa tur sistemanan nos ta desoroya pa monitoreo nos ta traha pa tin instructionnan tecnico clear and simple disponibel pa e sistemanan por wordo replica. Instrucccionan ki lo wordo publica publico riba plataforma online di sciencia citizen science y technologia maker platforms (mane: GitHub, Instructables). Nos ta spera esaki lo empodera naccionan di isla chikito cu e tools pa tambe cuminsa colecta nan DATA.
Proyecto di Surfside Science kier contribui na resiliencia di Aruba su ecosistema marino y di costa contra e impactonan di cambio di clima. Despues di e aña di piloto na Surfside beach cu a wordo fonda dor di RESEMBID nos ta spera cu por amplia e proyecto pa monitorea henter e costa di Aruba. Pa por haci esaki nos kier explora modelo di fondo cu pior fondo despues di e aña unda nos por sigui expande sistemanan di monitorea Aruba su ecosistma marino dor di usa e tools cu nos a bin desoroya.
RESEMBID
Surfside Science ta inicia cu team local y sosten financiero di programma Resilience, energia y diversidad Marino di RESEMBID. RESEMBID, ta financia dor di Union Europeo y implementa dor di Expertise France – E agencia di colaboracion pa desaroyo di Gobierno Frances, cu ta apoya esfuerzo den e area di desaroyo area humano sostenible riba 12 Isla y territorio den Caribe (OCTs) –
Nos proyecto lo cubri SDG 11, 13, 14 y 15


text:
PROMÉ MINISTER GILMAR PISAS A SERA KONOSÍ KU E PRESIDENTE DI KORTE SUPREMO DI HULANDA.
PROMÉ MINISTER GILMAR PISAS A SERA KONOSÍ KU E PRESIDENTE DI KORTE SUPREMO DI HULANDA.
Willemstad – Promé Minister Gilmar Pisas a sera konosí ku e Presidente di Korte Supremo na Hulanda, sra. Mr. G. (Dineke) de Groot, dia 28 di sèptèmber 2021.
Sra. Mr. G. (Dineke) de Groot ta bira e promé presidente femenino di Korte Supremo na Hulanda.
For di 2021 e ta traha na Korte Supremo komo konsehero pa ku e parti di derecho sivil i derecho di impuesto, i for di 1 di yanüari 2018 komo vise presidente di Korte Supremo.
Durante di e bishita aki Promé Minister a haña e oportunidat pa sera konosí un poko mas di aserka ku e funshonamentu di Korte Supremo na Hulanda. Tambe a elaborá riba algun otro tópiko di sumo importansia.
Korte Supremo ta e tribunal di mas haltu na Hulanda den kasonan sivil, penal i fiskal. E ta tambe e Korte Supremo pa e Paisnan Aruba, Sint Maarten i Kòrsou, i tambe e islanan ku ta forma parti di Hulanda ku ta Boneiru, St. Eustatius i Saba.
Korte Supremo ta un tribunal di kasashon. Esaki ta nifiká ku Korte Supremo ta evaluá si e hues a interpretá i apliká un lei korektamente.
Ambos sra. Mr. De Groot i Promé Minister tabata satifecho ku e kombersashon ameno ku nan a hiba durante di e bishita aki.


text:
Henegouwse,Petit-Roeulx-lez-Braine, Belgica
Na Belgica un drama di famia hopi tristo, a costa bida di 4 persona. E homber Johnny H. a mata su pareha, dos yiu y despues e mes a comete suicidio.
Diahuebs, despues cu e curpanan a wordo descubri na Petit-Roeuix-lez-Braine, polis mesora a cuminsa cu un investigacion y hopi lihe a bin compronde cu ta trata di un drama di famia. Na comienso e motibo no tabata conoci y autoridad a sigui haci mas investigacion.
Johnny H. kende ta un metsla di profesion, a asesina su pareha y dos yiu. Segun investigacionnan, Cindy, e pareha di Johnny a duna Johnny un ultimatum, cu pa otro siman e mester sali di cas.
Johnny H. tabata un conoci di polis y tabata violento. Segun su bisiñanan di Henegouwse, Petit-Roeulx-lez-Braine, a describi e situacion familiar uno cu hopi pleito y discussion, te cu Cindy kier a caba nan relacion, pa motibo di e tantisimo pleitonan.
Diahuebs Johnny H. a bira di cabes y a asesina Cindy, nan yiu homber di 4 aña y nan yiu muhe di 8 aña, despues e la tuma e stap di mata su mes.
E yiu muhe mayor di e pareha a yega diahuebs merdia for di scol, sin sa a bin topa cu e senario cruel aki, na momento cu e la habri e porta di cas.


text:
Peticion pa Declaracion pa DIMAS
SVb, dunando servicio na su clientenan, awor a tuma paso pa automatisa e peticion pa ricibi e declaracion pa DIMAS. Pa por ricibi e declaracion aki, simplemente yena e formulario na e pagina aki:
/organisacion/servicionan-svb/peticion-declaracion-dimas/
Despues di a yena y manda e formulario, SVb lo traha riba e declaracion y lo tuma contacto mediante email ora por pasa SVb y busca e declaracion pa DIMAS.
No ta posibel pa ricibi e declaracion aki prome cu SVb a manda email indicando cu por pasa busca e declaracion.